¡Ayülafun ñi layal! | Chumngechi küme elkünutuy ñi mongen kiñe ñuke üllchangelu\n¡Ayülafun ñi layal!\nÑi feypiel Yvonne Quarrie\nTRIPANTU ÑI CHOYÜNGEEL: 1964\nCHEW ÑI TUWÜN: INGLATERRA\nÑI RUPAN: NIEPÜÑEÑI ÜLLCHANGELU, KA WEDWEDKAWI\nTremün kiñe lof mu chew ñi mülen rume fentren che, Paddington pingelu, Londres waria Inglaterra mapu mu. Mülefun tañi ñuke engu ka küla wünen lamngen. Tañi chaw putufengefuy, feymu alün antü ñamkiyawkefuy.\nPichi malen-ngelu iñche, tañi ñuke kimeltuenew ñi ngillatual fill pun. Niefun kiñe pichi Biblia nielu Salmos pingechi lifru müten, ka ülkantukefun feychi salmo. Kiñe rupa papeltufiñ kiñe lifru mew kiñe dungu tañi rume rakiduamniefiel, feypi: “Ka kiñe antü ngelayay tañi mongeleal”. Tüfa rakiduamelenew küpalechi antü mu, feymu feychi pun nagpalay tañi umaw. Rakiduamkülefun: “¿Kom tüfa müten ti mongen? ¿Chumngelu mülepan Mapu mew?”. ¡Ayülafun ñi layal!\nAyürpufiñ ñi fülkonal pu wedake püllü mu. Küpa dungufiñ pu layelu, tañi pu kompañ kolegio mu amukefuiñ eltun mew, ka pekefuiñ llükafalngechi pelikula. Ayüfalngelu trokikefuiñ ti llükafalngelu.\nNielu 10 tripantu müten wedwedkawün. Eluwün ñi pütremtual ka pürüm wimtun ñi femmekeal. Rupalu chi antü pütremturpun marihuana. 11 tripantu nielu müten eluwün ñi putual. Kümentukelafun, welu küme duamkefun ngolliñ mu. Ka müna ayükefun ti musika ka tañi purual. Chew ñi fiestaken pu che pepi amufuli, amuafun müten. Pun mew ellka tripakefun tañi ruka mu, fey epe wün ellka akutukefun. Rume ürkülewekefun ka antü mu, fey deportekefun kolegio mew. Ka ürkütun mu ti chillkatun kolegio mew, putukefun.\nTi inan tripantu kolegio mew, rume wedake nota nentun. Tañi ñuke lladküy ka illkuy, newe kimnofulu rume fente ñi wedwedkawün iñche. Fütra yafkawiyu, fey lefmawün ñi ruka mew. Pichiñma mu mülefun tañi ayün iñchiw, Toni pingelu, kidu inaniefuy ti rastafari religion. Femkefuy kiñeke dungu ñi eluñmakenon ti ley, negosiakefuy droga, ka kimngekefuy ñi kewafengen. Pichi rupalu niepüñeñün, ka 16 tripantu müten nielu choyüfiñ ñi püñeñ.\nTati pu awtoridad eluenew kiñe katrüntuku chew ñi umañpuken pu domo nielu püñen ñi fütangenon mu, üye mu kimfiñ pu Dungukelu Iney Ngen Jewba. Fey epu domo Dungukelu Iney Ngen Jewba pemekefuyngu kiñeke üllcha nielu püñeñ. Kiñe antü konün ñi nütram mu. Iñche küpa pengelfiñ Jewba ñi pu che ñi welulkaken. Welu Biblia mu wiñoldunguenew kom tañi ramtun, küme duam mu ka kimfalngen mew. Rume ayüfiñ ñi piwkeyechefengen ka ñi duamtuchefengen engün. Feymu eluwün ñi kimeltuaetew ti Biblia.\nPichi üllchangelu müten llükakefun ñi layal. Welu fewla Biblia mew kimürpun Jesus ñi kimeltuel ñi wiñomongetual pu layelu, ¡tüfa küme elkünutuenew tañi mongen! (Juan 5:28, 29.) Ka kimürpun ñi rume piwkeyeetew Chaw Ngünechen (1 Pedro 5:7). Nengümuwi ñi piwke papeltufiel mu Jeremías 29:11, tüfa feypi: “Iñche am küme kimnien tañi rakiduamkülen eymün mu pi Jewba, nien tüngkülechi rakiduam, ka weda rakiduam nielan, tañi eluafiel ta eymün küme felen ka kiñe maneluwün”. Fey maneluwürpun tañi nieal afnoachi mongen ti Mapu mew kiñe küme mülewe ngetule (Salmo 37:29).\nPu Dungukelu Iney Ngen Jewba pengelkeyngün tañi piwkeyeetew. We amulu ñi trawün mu, küme duamün ka welukentu piwkeyewkeyngün. ¡Kom weniyefalngeyngün! (Juan 13:34, 35.) Femngechi femngelan tañi waria ñi iglesia mu. Pu Dungukelu Iney Ngen Jewba che trokienew, chem mongen rume ñi nieel iñche. Kompañenew, ngüneytuenew ka inaduamenew engün, ka rume kelluenew. Mülen kiñe fütra reñma mu, rume piwkeyewkelu trokiwün.\nChillkatufiel mu ti Biblia, ngüneduamün ñi küme elkünutual ñi mongen tañi inayal Chaw Ngünechen ñi ngülam tañi lif mongen nieal. Küdawngefuy ñi pütremtuwenoal. Kafey allkütulu kiñeke musika, doy illutufiñ ñi pütremtual marihuana, feymu allkütuwelafiñ. Küpa ngollikalan, fey amuwelan chew ñi fiestaken pu che, femngechi illutunoal ñi rume putual. Kafey weniyefiñ kümeke che ñi kelluaetew tañi we mongen mu (Proverbios 13:20).\nPetu rupalu tüfa, pu Dungukelu Iney Ngen Jewba ka kimeltueyew ti Biblia ta Toni. Biblia mu wiñoldungueyew engün kom tañi ramtun, feymu kimürpuy ñi rüfngen tüfa. Küme elkünutuy tañi mongen: kiñe pülekünufi tañi wedake weni kewafengelu, femwelay wedake dungu ñi eluñmakenon ti ley, ka pütremtuwelay marihuana. Kafey duamfalngefuy elkünual tayu weda mongen ka küme tremümafiel tayu pichiche, femngechi ayüwülafiel ta Jewba. Feymu niewiyu 1982 tripantu mu.\n“Fewla küme umawtun, rakiduamelkelaenew ti küpalechi antü kam ti lan dungu”\nIñche küpa küme elkünutun ñi mongen, feymu tati chillka Ti Werken ka ¡Despertad! * mu kintufiñ fillke nütram pengelkelu che ñi rupan iñche reke. ¡Tüfa rume yafültukuenew tañi newentuleal ka afeluwnoal! Ngillatukefiñ ta Jewba tañi famentunoaetew. Toni iñchiw fawtisawiyu julio küyen 1982 tripantu mu tayu Dungukelu Iney Ngen Jewba ngeal.\nWeniyefiel ta Chaw Ngünechen Jewba, tüfa montulenew ñi mongen. Wedake dungu rupalu, Toni iñchiw ngüneduamfiyu chumngechi tayu kelluetew Jewba. Kimürpuyu tayu maneluwal Jewba mew rupalu wedake dungu mu, ka ngüneduamfiyu ñi rume kellukefiel ka yafültukufiel tayu pu che (Salmo 55:22).\nMüna ayüwülenew kellufiel tañi epu püñen ñi kimürpuafiel ta Jewba, iñche reke. Ka femngechi fewla müna ayüwülenew pefiel tañi pichike chuchu ka kuku ñi tremkülen Chaw Ngünechen ñi rüpü mew.\nFewla küme umawtun, rakiduamelkelaenew ti küpalechi antü kam ti lan dungu. Toni iñchiw fill semana mu witrañmakefiyiñ tati pu Dungukelu Iney Ngen Jewba ñi trawünche ñi yafültukuafiel engün. Trür kimeltulelkefiyiñ kakelu che ñi feyentual Jesus mu, femngechi ñi afnoachi mongen nierpual engün.\n^ parr. 19 Ñi entuel pu Dungukelu Iney Ngen Jewba.


Inicio > Gülamtuwe INDH > Consuelo Contreras Largo\nKüzawfe zomo kellukelu ta che ñi zuamuwün fey ti Universidad de Chile chi chillkatuwe mew, niey alün kimün tüfachi zugu Mogel che egu pichikeche zugu mew. Nierkey kafey fentxen txipantu ñi küzawun mew tüfachi zugu mew, nentunierkey wera chillkatun tati, kafey ka femgecgi may ta inatuzugukey ñi zoy kimnieal ta zugu políticas públicas de niñez y adolescencia pigechi zugu. Ti waranka aylla pataka aylla mari txipantu mew nentuy kiñe txokiñ Corporacion Opcion pigechi, fey mew ta ñizolkülerkefuy fey mew txipay tachi ñizolkülen mew mari kechu konchi diciembre fey ti epu waranka mari pura chi txipantu mew, fey ta llituy ka zugu, ñizolküleal ti Instituto mew.\nKüzawi kafey ti pegeluwam ka inkanieafiel ti mogel che fey ti pu pichike che, pichike wentxu ka pichike zomo ka pu wechekeche fey ta chi txokiñ mapu ka femgechi ka txokiñ mapu mew. Azelkachefe gerkey kafey ti Sudamérica de la Marcha Global fey ti inkayekelu pu pichike che ñi küzawnoam, ka femgechi may ta wenuntuy fillke inatuzugu fey ti Convencion pu pichike che ñi mogel zugu pigechi ka chumgechi ta küzawniegeafuy ti pu Estados mew.\nLlowi ta gülamtufe reke fey ti Instituto Nacional de DD.HH, pu txokiñ che mew küzawkelu tüfachi zugu mew fey egün üytüfigün, llowi ti zugu epu waranka mari küla txipantu mew, fey wechurpuay ta epu waranka mari aylla txipantu mew, inagechi may ta ka zakiñgey ti epu konchi julio chi küyen mew ti epu waranka mari aylla txipantu mew fey ñi puwal ti epu konchi julio küyen mew amulele ta epu waranka epu mari kechu txipantu mew.


Pu israelche koningün ti feypikünuelchi mapu mew | Tati Biblia ka tañi werkün dungu\nPu israelche koningün Kanaan mapu mew\nJosue ngüyülfi pu israelche ñi nürpual Kanaan mapu. Jewba üytufi pu kues ñi montulafiel tañi pu che ñi pu kayñe mu\nPATAKAKECHI tripantu mu petu kon-nolu pu israelche Kanaan mapu mew, Jewba feypikünufi ta Abraam ñi eluafiel kiñe mapu ñi pu yomelche (küpalelu). Fewla, Josue ngüyülfi tati pu israelche ñi nürpual ti Feypikünuelchi Mapu.\nNgünechen feypikünuy ñi apümngeal kom pu kanaanche, rume kewafengelu ka podümngechi dungu femkelu engün. Feyta feypikünuy pu israelche ñi apümafiel kom Kanaan ñi waria.\nPetu ñi konpunon mapu mew, Josue werküy epu lloftumapufe. Tüfa engu koningu Jeriko waria mew, ka umatuyngu (umañi engu) Raab ñi ruka mu. Kidu kimnielu kay pu israelche ngen, welu eluñmay ñi ellkawal fey mew. ¿Chumngelu (chemu)? Kidu allküfuy Jewba ñi afmatun dungu femlu ñi montulafiel tañi pu che, feymu lle mupiltuy kidu mu. Raab feypikünufi tati epu lloftumapufe ñi montulaetew ka tañi pu che.\nFey wüla, pu israelche koningün Kanaan mew, ka kewafingün ta Jeriko waria mu. Fey Jewba rüngümfi ñi wallmalechi küra malal, fey pu weychafe teyfüfi engün chi waria, welu Raab ka ñi pu reñma montuyngün. Ka femngechi nürpuyngün ti mapu kayu tripantu mew, fey Josue ka ñi pu weychafe ngünenierpuyngün epe kom Feypikünuelchi Mapu. Feymu, wüdatuyngün chi wewelchi mapu kom pu israel trokiñ che mu.\nKiñe antü mu, epe aflu Josue ñi longkolen, trawüli kom tati pu trokiñche. Tukulpafi chumngechi ñi küme femlu Ngünechen ñi pu kuyfike che em, ka yafültukufi ñi püntütripanoal. Welu lalu ta Josue ka ñi pu kompañ engün, fey wüla pu israelche püntüyngün ñi poyeal ta Jewba, ka püramfingün koylake dio. Rupalechi küla pataka tripantu mu, feyentulayngün Ngünechen ñi Ley dungu fentren rupa mu. Feymew Jewba wülfi pu filisteoche mew ka kake kayñe ñi kastigangeal. Welu ngillatulu engün, fey Jewba üytufi kiñe montulchefe. Ka mülekefuyngün mari epu montulchefe, kues pingelu.\nTati lifru nielu tüfachi nütram llituy (ellaka) ti Kues Otniel pingelu ka wechürpuy kiñe wentru doy newen-ngelu: Kues Sanson pingekefuy. Kom tüfachi dungu wirintukulelu chi lifru Jueces pingelu elukeeiñmew kiñe falin-ngechi (manelbalchi) kimeltun: feyentufiliyiñ ta Jewba ayüwün-ngechi mongen nieayiñ; welu femnoliyiñ weda weñangkün dungu rupayafuyiñ.\n(Tuwlu Josué, Jueces ka Levítico 18:24, 25.)\n¿Chumngelu (chemu) Jewba eluñmay (elduamküley) Raab ka tañi pu reñma ñi montual?\n¿Chumingün pu israelche dew (chay no) lalu Josue?\n¿Chem falin-ngechi kimeltun elukeeiñmew Jueces pingechi lifru?


¿Chumgechi kongeafuy ti chillka mew? – INDH\n¿Chumgechi kongeafuy ti chillka mew?\nInicio > ¿Chumgechi kongeafuy ti chillka mew?\nChumgechi tukugeafuy ti chillka chew ñi txipayelu pu txokinche nügkülelu ta Inkawun ka pegeluwün ti mogel che zugu (DD.HH)\nEpu mari pura konchi kunio küyen mew amulelu ta epu waranka mari küla chi txipantu, txiparkey ta kiñe katxüzuamün Ex.215 (nagfige tufa mew), fey ta mew ta faliltugefi ti we wirin , chew ñi txipalelu pu txokinche nügkülechi ta inkayalu ka pegelyelu ti mogel che, feypirkelu kafey ga ti, chumgechi may ta konafuy kakelu pu txokinche nügkülechi pu mogel che ti zugu, ayinielu ta müleal fey chi zullin meli che, gülamtuchefe reke ta kellukelu fey chi Consejo del Instituto Nacional de Derechos Humanos, Art.6° letra e) ley 20.405 ñi zugu mew.\n¿Chumgechi kay tañi txokin che, pepi konafuy feychi chillka mew chew ñi txipayelu pu txokinche nügkülelu ta Inkawun ka pegeluwün ti mogel che zugu mew (DD.HH)?\nwirikünuafuymün fey chi chillka mew pu txokiñ che niepelu fey ta ke zuamyepeyel:\nNielmi P.J petu falilelu chi ka kiñe txipantu zew llitugelu tachi txokiñ.\nNügkülelu inkawun ka pegeluwun zugu mogel che mew. Femechi faltugeafuy chi, ñi kishu wirin mew (kishuwünewünün) txipalele fey ta zugu, inkayekelu ka pegelkelu ta mogel che zugu mew, fey ti chi ley 20.405, norümkelu ta chum mogelay tachi mapu Chile pigechi.\n¿Kullingekey ta wirntukünuam?\nFey tachi konün mew fey ti chi chillka mew, nielay falin, kullinzuamniegelay ñi konaal, welu pu txokiñ küpa ayilu konaal tachi zugu mew, müley ñi elgeal kiñe wirin chew ñi feypigekel ta chemu ñi ayi konaal, ka femgechi zuamniey ta kiñeke chilkan:\ni.- Kimgepeyüm chillka ñi petu falingen küla mari antu.\nii. Falin azentun chew ñi txipayel norümam zugu fey chi txokinche mew.\niii. Chillka chew ñi mülenmu pu ñizolkülechi fey ti chi txokinche mew, ka ñi üytugen mülefule ñizolkülelu ta che.\niv. Azkünuwün fey ti txokinche ka ñi wünelelu chi ñizol, chew ñi mülen ñi yenieal ta kiñe azentun ñi üytugen ta che, mütxümwe, ñi ruka, ka epugentu ñi llowpeyüm werkün mew.\n¿chew kay amulnieafiñ zugu?\nKom pu azkünuwün zugu müley ñi elkünüafiel chi elgepeyüm pu chillka fey ti chi INDH, mülelu Av. Eliodoro Yáñez 832, Providencia lof mew, Santiago füta waria mew kam elkünugeafuy kafey llowgepeyüm zugu mew. Tüfake chillka müley ñi rüfgeal, llowgelayay ta azentufule müten.\nKom fey ta chi ruf zugufel fey ti wirikonün zugu mew, ka femgechi kake chillka norümküley feypiley fey ta chi katxüzuamün zugu 215 (nagkünifige faw) mew.\nZüamnifulmi mütxümam küme azümkünuafiel ta zugu mew, mütxümge fey ta chi rakin mew 02 8878800 kam llowpeyüm werkün zugu mew sociedadcivil@indh.cl


Inayentuafiyiñ ta Jesus taiñ tüngduamküleal | Ñi chillkatungeal\nTROKIÑ ÑI CHILLKATUNGEAL 15\n“Ngünechen eluaeymünmew kisu tañi küme tüngün, fey tüfachi fütra küme tüngün ta doy kümey che ta pepil-layafuy ñi nieael ta küme tüngün” (FILIP. 4:7).\n113 ÜLKANTUN Ti küme felen taiñ nieel\n1, 2. Jesus, ¿chumngelu rume rakiduamkülefuy?\nFEYCHI antü epe puwlu ñi layal ta Jesus rume rakiduamkülefuy. ¿Chumngelu? Kidu awükayaeyew ka langümaeyew wedake wentru. Welu rakiduamkülelay ñi langümngeal müten, ka dungu rume rakiduameleyew. Küpa ayüwülfi tañi Chaw fente ñi piwkeyeniefiel. Jesus fentepuwle ñi mongen püntütripanole Jewba mu, kellukonafuy ñi liftuñmangeal Chaw Dios tañi üy ka kom pu che rumel mongeleafuy. Feymu Jesus fente ñi piwkeyeniefiel tañi Chaw ka tati pu che eluwkülefuy ñi femal Jewba ñi ayükeel.\n2 Weda dungu rupalu rume, Jesus tüngduamkülefuy. Kidu feypifi tañi pu apostol: “Eleluwayiñ iñche ñi küme tüngün” (Juan 14:27). Kidu küme weniyefi ta Ngünechen, fey ‘Ngünechen ñi eluetewchi küme tüngün’ yafültukueyew ta Jesus, feymu tüngduamkülefuy ñi rakiduam ka tañi piwke (Filip. 4:6, 7).\n3. Tüfachi chillkatun mu, ¿chem ngüneduamaiñ?\n3 Jesus reke, femngechi rupalayaiñ chi, welu rupayaiñ wedake dungu mu (Mat. 16:24, 25; Juan 15:20). Jesus reke, kiñeke mu rume rakiduamküleafuiñ. Feymu wedake dungu rupaliyiñ, ¿chumafuiñ taiñ müte rakiduamkülenoal? Ngüneduamaiñ küla dungu ñi chumün ta Jesus amuldungupalu Mapu mu ka chumngechi inayentuafuiñ rupaliyiñ wedake dungu mu.\nJESUS MÜCHAYKE NGILLATUKEFI TA JEWBA\nNgillatuliyiñ, tüngduamküleafuiñ. (Inaduamnge parrafo 4-7).\n4. 1) Jesus miyawpalu Mapu mew fentren rupa ngillatuy, ¿chem dungu mew pengeli tüfa? 2) Rupalu chi tripantu, tati pu wünenke kristiano ¿chem dungu feypilelngey 1 Tesalonisense 5:17 mew?\n4 (Papeltunge 1 Tesalonisense 5:17). Feychi antü petu ñi lanon ta Jesus fentren rupa ngillatuy. Petu ñi elkünunon ti trawün ñi akordangeal tañi lan, ngillatufi ta Jewba (1 Kor. 11:23-25). Kafey petu ñi amunon chew ñi femngeel ti Paskua, kidu ka tañi pu disipulu trür ngillatuyngün (Juan 17:1-26). Pun mew, puwingün Getsemani pingechi lelfün mu, fey Jesus müchayke ngillatuy (Mat. 26:36-39, 42, 44). Kafey epe puwlu ñi layal, kidu ngillatufi tañi Chaw (Luka 23:46). Feymu llemay Jesus ngillatufi ta Jewba kom ñi rupan feychi antü.\n5. Pu apostol, ¿chumngelu llükayngün?\n5 Feymu, ¿chem kellueyew ta Jesus ñi püntütripanoal Jewba mu? Ti ngillatun. Rumel ngillatukefi tañi Chaw, femngechi pengelkünuy ñi maneluwkülen kidu mu. Welu feychi pun, pu apostol fentekünuyngün ñi ngillatukefiel ta Jewba. Feymu rupalu kiñe weda dungu, llükayngün (Mat. 26:40, 41, 43, 45, 56). Rupaliyiñ wedake dungu mu, inayentuafiyiñ ñi femün ta Jesus, fey ngillatuafiyiñ ta Chaw Ngünechen femngechi taiñ püntütripanoal kidu mu. Welu, ¿chem dungu mu ngillatuafuiñ?\n6. Maneluwal Jewba mu, ¿chumngelu kellukeeiñmu taiñ tüngduamküleal?\n6 ‘Eluen doy maneluwal’ piafuiñ ta Jewba (Luka 17:5; Juan 14:1). Satana weda femkefi pu inaniekefilu ta Jesus, feymu kom iñchiñ duamnieiñ doy maneluwal Jewba mu (Luka 22:31). Feymu rupaliyiñ wedake dungu mu, maneluwaiñ Jewba mu, tüfa kelluaeiñmu taiñ tüngduamküleal. Iñchiñ femafuiñ kom taiñ pepilnieel taiñ küme chaftuafiel wedake dungu, welu maneluwaiñ Jewba mu. Kidu küme kimniey chumngechi ñi norümal ti weda dungu puwchi antü mew, feymu Jewba müten kelluaeiñmu taiñ rume rakiduamkülenoal. Femngechi taiñ rakiduam ka taiñ piwke tüngduamküleay (1 Ped. 5:6, 7).\n7. Ñi feypin ta Robert, ¿chem kimeltueiñmu?\n7 Chem weda dungu rupaliyiñ rume, ti ngillatun kelluafeiñmu taiñ tüngduamküleal. Ngüneduamaiñ ñi rupan ta kiñe longkolelu doy pura mari tripantu nielu Robert pingey, kidu feypi: “Ñi feypin Filipense 4:6, 7 müna kelluenew ñi küme chaftuafiel wedake dungu tañi mongen mu. Pichin plata niefun. Kafey longkolewelafun trawünche mu” pi. ¿Chumi ñi tüngduamküleal? Kidu feypi: “Rume rakiduamkülelu iñche, pürüm ngillatukefiñ ta Jewba”. Ka feypi: “Müchayke ngillatufili ta Chaw Jewba, doy tüngduamküleken”.\nJESUS DOYÜMFI AMULDUNGUCHEAL\nAmuldungucheliyiñ, tüngduamküleafuiñ. (Inaduamnge parrafo 8-10).\n8. Chumngechi ñi feypin Juan 8:29, ¿ka chem dungu tüngduamelkefi ta Jesus?\n8 (Papeltunge Juan 8:29). Inantukungelu rume, Jesus tüngduamkülefuy. ¿Chumngelu? Kidu kimniefuy ñi ayüwülfiel tañi Chaw. Jesus inakefi kom ñi feypietew ta Jewba, küdawngelu rume ñi femal. Kidu fente piwkeyeniefilu tañi Chaw doyümi ñi küdawelafiel kom ñi mongen mu. Wenu mu kellufi ta Jewba ñi dewmayafiel itrokom mülelu (Prov. 8:30). Ka nagpalu Mapu mu, kidu wüldunguchekey tañi Chaw mu (Mat. 6:9; Juan 5:17). Tüfa müna ayüwüleyew ta Jesus (Juan 4:34-36).\n9. Doy amuldunguliyiñ, ¿chumngelu doy tüngduamküleaiñ?\n9 Inayentuafiyiñ ñi femün Jesus, fey doy küme küdawelafiyiñ ta Jewba (1 Kor. 15:58). Doyümliyiñ ti amuldungun küdaw, doy küme rakiduamaiñ rupan mu wedake dungu (Hecho 18:5). Rakiduamnge tüfa: iñchiñ wedake dungu rupakeiñ, welu taiñ lof mu tati pu che taiñ amuldungukefiel doy wedake dungu mu rupakey. Welu kiñeke che piwkeyerpufingün ta Jewba ka inafingün ñi ngülamtuel, feymu doy küme mongen nietuyngün ka ayüwkületuyngün. Ngüneduamliyiñ ñi femngechi rupan ta che “Jewba rüf duamyekeeiñmu” pikeiñ, fey doy tüngduamküleaiñ. Kiñe lamngen ngüneduami ñi rüfngen tüfa. Kidu che trokiwkülewelay ka depresion kutran niey, welu feypi: “Doy amuldunguken, fey doy küme duamküleken ka ayüwküleken”. ¿Chumngelu feypi tüfa? “Amuldungun mu, doy fülkonkülen Jewba mu” pi.\n10. Ñi feypin ta Brenda, ¿chem kimeltueiñmu?\n10 Ngüneduamaiñ ñi rupan ta kiñe lamngen, Brenda pingey. Kidu ka tañi domo püñeñ rume kutranküleyngu. Brenda yafüngewelay ka pepi trekawelay, feymu silla de rueda mu miyawkey. Kiñeke mu, amuldungukey fill ruka püle. Welu doy wirintukukey karta, femngechi amuldungukey. Kidu feypi: “Kimnien chem no rume tremoltulayafenew puwle wüla Jewba ñi Gobierno. Feymu eluwün ñi doyümafiel amuldungucheal. Femün mu tüfa, rakiduamwelan ti wedake dungu tañi rupan. Doy may kellukefiñ kom feychi che ñi wirintukulelfiel karta ka tañi amuldungukefiel. Femngechi rakiduamken kom ti kümeke dungu ñi rupayal küpalechi antü mu”.\nJESUS ELUWI ÑI KELLUAETEW TAÑI PU WENI\nKümeke weni nieliyiñ, tüngduamküleafuiñ. (Inaduamnge parrafo 11-15).\n11, 12. Pu apostol rüf weniyekefingün ta Jesus, ¿chumngechi pengelingün tüfa?\n11 Amuldungulu Jesus, pu feyentulechi apostol rüf weniyekefingün. Biblia feypi: ‘Kiñe küme weni, kiñe peñi reke feley’, femngechi weni ngerkefuyngün pu apostol (Prov. 18:24). Jesus falintukefi femngechi weni. Welu mülepalu Mapu mu “kisu ñi pu peñi no rume feyenturkelay ta kisu mew” (Juan 7:3-5). Kafey tañi pu che “weluduam” pieyew engün (Marku 3:21). Feymu feychi pun petu ñi lanon ta kidu, feypifi tañi pu apostol: “Eymün ta kompañkiyawülmuken ta iñche tamün yafülmuafiel ñi kutrankawün mew” (Luka 22:28).\n12 Welu kiñeke mu, pu apostol welulkayngün. ¿Chumi Jesus? Rakintukulafi ñi welulkan engün. Doy may ngüneduami ñi küme feyentulen engün (Mat. 26:40; Marku 10:13, 14; Juan 6:66-69). Feychi pun petu ñi lanon, Jesus feypifi feychi pu manelfal wentru: “Iñche ñi pu weni piwayiñ, fey iñche am kimelfilu ta eymün kom ñi chem pietew ta iñche ñi Chaw” (Juan 15:15). Feley llemay, Jesus ñi pu weni müna yafültukueyew. Kidu engün müna kellukefingün ta Jesus ñi amuldungucheal, feymu kidu rume ayüwküley (Luka 10:17, 21).\n13. 1) Kakelu che ka rüf weniyekefi ta Jesus, ¿chumngechi pengelingün tüfa? 2) Jesus ñi pu weni, ¿chem duamelfi?\n13 Kakelu che ka rüf weniyekefi ta Jesus. Kiñeke wentru ka kiñeke domo kellufingün ñi amuldungucheal kafey kakelu duamfalchi dungu mew. Kiñeke engün llowfi ñi ruka mu ñi imeal (Luka 10:38-42; Juan 12:1, 2). Kakelu che kompañyefi ta Jesus ka wüdamkafi ñi nieelchi chemkün (Luka 8:3). Jesus küme weni ngefuy, feymu pu che küpa weniyekefeyew. Kidu müna kelluchekey ka rakiduamlay ñi welulkanoal engün. Jesus nielafuy ta kulpan, welu ñi pu weni kulpakey. Kulpanchengelu rume engün, Jesus müna mañumtufi ñi kellukeetew engün. Feley, kidu engün müna kellueyew ta Jesus ñi tüngduamküleal.\n14, 15. 1) ¿Chumafuiñ taiñ nieal kümeke weni? 2) ¿Chumngechi kelluafeiñmu engün?\n14 Kümeke weni nieliyiñ, tüfa kelluafeiñmu taiñ püntütripanoal Jewba mu. Feymu, ¿chumngechi kümeke weni nieafuiñ? Rüf weniyeafiyiñ ta che, fey kidu engün küpa weniyeaeiñmu (Mat. 7:12). Kiñe dungu, tati Biblia yafültukueiñmu wülal taiñ tiempo, fey taiñ kelluafiel ta pu che, doyelchi may pu “fillaluwkülelu” (Efes. 4:28). Ramtuwafuymi: ¿Kelluafuiñ kiñe peñi kam lamngen trawünche mu? Kiñe peñi kam lamngen pepi tripanole ñi ruka mu, ¿ngillakalelafun chem rume? Kiñe familia pichin plata niele, ¿elelmeafun iyael? Adümfili ti sitio jw.org® ka JW Library®, ¿kelluafun ta kakelu che ñi ka adümafiel? Re rakiduamliyiñ taiñ kelluafiel ta kakelu che, doy ayüwküleafuiñ (Hecho 20:35).\n15 Rupaliyiñ wedake dungu mu, taiñ pu weni kelluafeiñmu taiñ tüngduamküleal. Kiñe wentru Eliu pingey, allkütufi ta Job nütramkalu ñi weda rupan. Ka femngechi kellukeeiñmu taiñ pu weni. Nütramelfiliyiñ taiñ chum duamkülen, kidu engün ñochi piwke mu allkütuaeiñmu (Job 32:4). Üngümlayaiñ taiñ feypiaetew chem taiñ femal, welu may ngülamtueliyiñmu Biblia mu allkütuafiyiñ llemay (Prov. 15:22). Tati longko ülmen David mallmawlay, doy may eluwi ñi kelluaetew tañi pu weni. Iñchiñ ka femngechi femaiñ. Rupaliyiñ wedake dungu mew, eluwaiñ taiñ kelluaetew taiñ pu weni (2 Sam. 17:27-29). Feley llemay, pu kümeke weni fey ta kiñe regalo reke küpay Ngünechen mu (Sant. 1:17).\n16. Chumngechi ñi feypin Filipense 4:6, 7, ¿chem dungu mew müten elungeafuiñ küme tüngün?\n16 (Papeltunge Filipense 4:6, 7). “Cristo Jesus mew” müten Jewba eluafeiñmu kidu ñi küme tüngün, ¿chumngelu? Kimtukuliyiñ kom ñi femken Jesus ñi küme tripayal Jewba ñi ayükeel ka maneluwliyiñ tüfa mu, rüf tüngduamküleafuy taiñ piwke ka taiñ rakiduam. Rakiduamnge tüfa: Jesus tañi lan mu, iñchiñ perdonayafeiñmu Jewba (1 Juan 2:12). ¡Müna yafülduamelkeeiñmu tüfa! Jesus longko ülmenkülele Jewba ñi Gobierno mu, küme elkünutuay kom taiñ weda femetew Satana, femngechi akordawelayafiyiñ taiñ weda rupan (Is. 65:17; 1 Juan 3:8; Apok. 21:3, 4). ¡Kom piwke mu ayünieiñ ñi femtripayal tüfa! Jesus elfalkünueiñmu taiñ amuldungual, küdawngey tüfa. Welu kidu kelluntukukeeiñmu, rumel müleay iñchiñ mew puwle wüla afaelchi antü (Mat. 28:19, 20). ¡Newentukukeeiñmu tüfa! Fey llemay, duamnieiñ yafülduamküleal, kom piwke mu maneluwal ñi femtripayal kümeke dungu ka newenküleal, femngechi rüf tüngduamküleaiñ tati.\n17. 1) Kiñe kristiano, ¿chem küla dungu femafuy ñi tüngduamküleal? 2) Ñi feypikünuel ta Juan 16:33, ¿chem pepi femafuiñ?\n17 Fillke wedake dungu kontuelmu, ¿chumafuymi tami tüngduamküleal? Inayentuafuymi ñi femel ta Jesus. Küla dungu femafuymi: kiñe, müchayke ngillatukeaymi. Epu, inayafimi tami chem feypietew Jewba ka fente küme amuldungucheaymi, küdawngele rume. Ka küla, eluwaymi tami kelluaetew tami pu weni. Femngechi femülmi, Ngünechen ñi küme tüngün yafülnieñmayaeymu tami piwke ka tami rakiduam. Fey küme chaftuafimi chem weda dungu rume, chumngechi ñi femken ta Jesus (papeltunge Juan 16:33).\nTÜFACHI KÜLA DUNGU, ¿CHUMNGECHI KELLUKEEIÑMU TAIÑ TÜNGDUAMKÜLEAL?\nTaiñ pu weni\n41 ÜLKANTUN Allkütuñmayafen tañi ngillatun\n^ parr. 5 Kom iñchiñ rupakeiñ wedake dungu mu, feymu tüngduamkülelayafuiñ. Peaiñ küla dungu ñi femün ta Jesus ka chumngechi tüngduamküleafuiñ wedake dungu rupaliyiñ rume.


Luka 6 ARNNT - Fey kiñe ürkütun antü mew, Jesus - Bible Search\nTati pu disipulu suchetufi ti longko kachilla tati ürkütun antü mew\n(Matew 12.1-8; Marku 2.23-28)\n1Fey kiñe ürkütun antü mew, Jesus rumerpuy rangi kachilla mew. Fey ñi pu disipulu suchetunenturpuy engün kiñeke longko kachilla ka rüngümyefi ñi kuwü mew ka ifingün ti fün. 2Feymew ramtueyew kiñeke ti pu farisew:\n—¿Chumngelu anta femimün kümenolu tañi femael ta che ti ürkütun antü mew?\n3Feymew Jesus llowdungufi ti pu farisew:\n—Iñche David reke fempen. Rüf mew eymün kimlaymün ñi chumün ta David kiñe rupa kisu ka ñi pu kompañ ngüñülelu engün. 4Konpuy Ngünechen ñi ruka mew, fey nüpufi ti dullinke kofke Ngünechen tañi chalintukulelngeel, fey irkefi ka eluyefi ñi pu kompañ. Welu tüfachi kofke pu saserdote müten felerkefuy tañi iyafel.\n5Feymew ka feypi:\n—Ti Wentrukünuwpalu Ñidolküley tati ürkütun antü mew.\nTati wentru lañmalelu ñi kuwü\n(Matew 12.9-14; Marku 3.1-6)\n6Kangelu ürkütun antü mew, Jesus konpuy ta sinagoga mew, fey eluwpuy ñi kimeltuael. Tüfey mew mülerkey kiñe wentru lañmalelu ñi man kuwü, 7fey ti pu kimeltukelu Moyse ñi ley dungu ka ti pu farisew ellka ngüneduamniefingün ta Jesus tañi tremolpeafiel may ti kutran ürkütun antü mew, femngechi adngell tañi dalluntukuafiel. 8Welu Jesus kimüñmafi tañi femngechi rakiduamkülen engün, fey famngechi feypifi tati wentru, lañmalelu ñi kuwü:\n—Witrange ka rangi ti pu che witrakünuwnge.\nFey ti wentru witrapüray ka femngechi witrakünuwpuy rangi pu che. 9Feymew Jesus feypiyefi ti pu che:\n—Kiñe dungu ramtuwayiñ: ¿Chem anta eluniengey ta che tañi femael ürkütun antü mew? ¿Küme dungu kam wesa dungu? ¿Montulngeael kiñe mongen kam tañi elungeael ñi layael müten?\n10Fey ka pürüm leliwülfi kom tüfey tañi walloñmanieetew, feymew feypifi tüyechi wentru:\nFey ti wentru femürkey, feymew ñi kuwü tremolewetuy. 11Welu kakelu rume lladküyngün ka eluwi ñi üyawtudunguael fey ñi chem chumafiel rume engün ta Jesus.\nJesus dullifi tañi mari epu apostol\n(Matew 10.1-4; Marku 3.13-19)\n12Tüyechi antü mew, Jesus amuy kiñe wingkul mew ñi ngillatumeael, fey kiñe pun mekey ñi ngillatun ta Ngünechen mew. 13Fey dew küme wünlu, mütrümfi ñi pu disipulu, fey kisu engün mew dullintufi ta mari epu wentru, fey tüfa engün apostol+ pintukulelfi. 14Tüfa engün ürke:\nSimon, fey tüfa Pedro pintukulelfi ñi üy;\nAndre, Simon tañi peñi;\nSantiaw, Alfew tañi fotüm;\nSimon tati Selote+ pikeel,\n16Juda, Santiaw ñi fotüm;\nka Juda Iskariote, fey tüfa tati ellka wültukufilu ta Jesus.\n17Jesus nagpatuy ñi pu disipulu engün ti wingkul mew, fey mülewepay engün ti lür mapu mew. Fey trawüluwkülerkey tüye mew rume fentren che tañi inayawülkeetew ka rume fentren che tuwlu Judea trokiñ mapu, Jerusalen ka ti pu lafkenche waria Tiro ka Sidon. Akurkey engün tañi allkütuñmayafiel ta Jesus ñi kimeltun ka tañi tremolngetuael engün ñi kutran mew. 18Feytichi kutrankanieetew ti pu weküfü, ka femngechi tremolngeyetuy engün. 19Fey kom ti pu che ayürkey tañi idakünuafiel ta Jesus, kisu am nielu pepiluwün femngechi tañi tremolafiel tati pu kutran.\nTati nielu ayüwün ka ti nienolu ayüwün\n20Jesus leliwülfi ñi pu disipulu, feymew feypifi ñi adnieelchi dungu:\n“Sakinngeymün eymün ti pu pofre, Ngünechen ta longko ülmenngey eymün mew.\n21Sakinngeymün eymün tati ngüñülelu, welu nietuaymün fentren iyael.\nSakinngeymün tati ngümakelu, welu ta ayüwkületuaymün.\n22Sakinngeymün üdeelmünmew ta kom pu che, ka wemünentungelmün,\nka lukatungelmün ka illamtuñmangelmün tamün üy kiñe wesa üytun che reke, tat Wentrukünuwpalu ñi duam.\n23Rume ayüwkeaymün, fentren ayüwün nieaymün feychi antü, eymün am llowalu kiñe fütra fürenen ta wenu mapu, fey ka femngechi llemay tüfachi pu che ñi pu tuwün em kutrankafi tati pu pelonke wentru.\n24¡Welu awngeaymün ta eymün pu riku, dew nielu am eymün tamün ayüwün!\n25¡Welu awngeaymün eymün tati nielu kom kümeke felen, fey ngüñütuaymün!\n¡Awngeaymün eymün tati ayekawkülekelu, welu ta ngümayaymün ta weñangkün mew!\n26¡Awngeaymün ta eymün kom che mülelu mapu mew püramyeelmew,\nfemngechi ta femkefuy tüfachi pu che kisu ñi kuyfike tuwün em, tati koylake pu pelon wentru mew!\nTañi piwkeyengeael ta pu kayñe\n(Matew 5.38-48; 7.12a)\n27“Welu eymün tati allkütupelu, feypiwayiñ: Piwkeyekeaymün tamün pu kayñe, küme duamtukeafimün tamün üdekeetew. 28Ayülkeafimün ñi küme feleael tami wesa pikeetew, ngillatuñmakeafimün tamün wesa lukatukeetew. 29Iney rume wülelelmew kiñe püle tami ange mew, kangelu püle ka adkünulelafimi. Ka iney rume müntuñmaelmew tami takuwün, ka eluafimi tami müntuñmayaetew ti puñum takuwün. 30Ka ineyngeay rume ‘eluen’ pielmew chem rume, eluafimi. Ka müntuñmaelmew eymi tami ngenngeel mew, ‘elutuen’ pipiyelayafimi. 31Yamafimün ta kakelu che chumngechi ayükeymün tamün yamngeael.\n32“Eymün ta piwkeyefilmün tüfey engün tamün piwkeyekeetew müten, ¿chem küme dungu am tati? Tati pu yafkafe ka femngechi piwkeyewkeyngün. 33Ka kellufilmün tamün kellukeetew müten, ¿chem küme dungu am tati? Tati pu yafkafe ka femngechi kelluwkey engün. 34Ka femngechi arelfilmün tüfey engün tamün wiñoleltuaetew trokifiel müten, ¿chem küme dungu am tati? Ka femngechi tati pu yafkafe welukonke areluwkeyngün, femngechi tañi wiñoleltuael ñi aretuel. 35Eymün müley tamün piwkeyeafiel tamün pu kayñe, ka müley tamün femael kümeke dungu, ka tamün arengülümael, welu tamün üngümkületunoael chem kullitu rume. Femngechi ta kiñe küme kullitu llowaymün, ka femngechi eymün wenu mapu Ngünechen ñi yallngeaymün, kisu am rume küme piwkengelu kom tati mañumkenolu mew ka tati wesa piwkengelu mew. 36Kutranpiwkeyechekeaymün chumngechi ta wenu Chaw kutranpiwkeyechekey.\nWesa dunguyengenoael ta kakelu\n37“Yafkafengey pikelayafimün ta kakelu pu che, fey Ngünechen ka femngechi yafkafe pilayaeymünmew ta eymün. Ayülkefilnge ñi kutrankawael ta kakelu, fey Ngünechen kafey wesaduamtulayaeymünmew tamün kutrankawael. Tamün femafel, wiñoduamachetukeaymün femngechi Ngünechen wiñoduamatuaeymünmew. 38Kellukeafimün ta kakelu che femngechi ta Ngünechen kelluaeymünmew ta eymün. Kisu eluaeymünmew ta kiñe küme kullitun tati kümelu, ngüchegkülelu ka küme apolelu. Ngünechen ta medilaeymünmew tamün femkeelchi dungu chumngechi ta eymün medilkefimün ta kakelu che.” 39Ka feypieyew Jesus kiñe mufü adkünu dungu: “¿Kiñe trawma anta küñatuyeafuy ta rüpü mew ti kangelu trawma? ¿Mür engu may ta tranakonpeafuy chem lolo mew rume? 40Ka tati we papeltulelu no rume doy kimlayafuy tañi kimeltufe mew, welu küme chillkatule, fey wüla kisu ñi kimeltufe reke ka femngechi kimay.\n41“¿Chumngelu anta fente ngüneduamüñmakefimi ti pichi itrom pinu ñi nieel ñi nge mew tami peñi, welu ngüneduamkelaymi ti itrom kiñe fütra trolüf mamüll reke felelu tami nge mew? 42Fey ngüneduamnolmi tami nien ti fütra trolüf mamüll reke felelu kisu tami nge mew, fey ¿chumngelu am feypikefimi tami peñi: ‘Nentuñmaeyu ti pichi itrom pinu tami nge mew?’ ¡Koyla ngünenngelu! Wüne nentufinge ti fütra trolüf mamüll kisu tami nge mew, feymew wüla feypiafimi tañi nentuñmayafiel ti itrom pinu ñi nieel tami peñi ñi nge mew.\nTati anümka kimngekey kisu ñi fün mew\n(Matew 7.17-20; 12.34b-35)\n43“Ngelay ta kümeke anümka wülkelu wesake fün, ka ngelay wesake anümka wülkelu ta kümeke fün. 44Kake kiñeke anümka kimngekey kisu ñi fün mew. Wayngechi anümka wülkelay ta fün igo, ka sarsa wülkelay fün ofad. 45Fey ka femngechi ti lif piwke che re küme dungu femkey, küme dungu am mülelu kisu ñi piwke mew, welu ti wesa piwke che femkey re wesake dungu, wesake dungu am mülelu kisu ñi piwke mew. Tañi fentren dungu ñi nieel piwke mew, dungukey ta che.\nTati epu we anüm ruka\n46“¿Chumngelu anta feypimuken ta eymün: ‘Ñidol, Ñidol’, welu femkelaymün iñche tañi ayüelchi dungu? 47Fey tüfa nütrameluwayiñ iney mew tañi inayentulen kiñe che feyentulu iñche mew, tañi allkütuñmaetew ka femkelu iñche ñi ayüelchi dungu: 48Feytachi wentru reke feley, fey dewmayalu ñi ruka, wüne rüngay wente chapu kura, feymew anümi ñi ruka. Fey mangilu ti lewfü, rume newentu wütrurupay ti ruka mew, fey ti ruka nengümlay rume küme newenkülelu am ti kurantu mew. 49Tañi allkütuetew, welu femnolu iñche tañi ayüelchi dungu inayentuley tati wentru anümrukalu yafünochi mapu mew ka küme rüngalkülenolu ñi orkon. Fey mangilu ti lewfü, rume newentu wütrurumey ti ruka mew, fey tranarupay ti ruka. Femngechi rume wesa teyfükawi.”


Txokiñ azmogen Araukania amuley tañi entual koneltun mapuzugun mew weke kim mapuzuguyelu | Ministerio de las Culturas, las Artes y el Patrimonio\nLa Araucanía / Pueblos originarios PUBLICADO EL 07 JULIO, 2017 Txokiñ azmogen Araukania amuley tañi entual koneltun mapuzugun mew weke kim mapuzuguyelu\nTati koneltun mapuzugun mew fey müley tañi entugeam ti re mapuzugun, fey tati komuna konkülelu tüfachi elzugun witxañpüramtun mapuzugun mew: Kurarewe, Melipewko, Kunko, Temuko, Viktoria, Kollipulli ka Angol, fey tañi pepilpepiltual tañi zugun egün kimfilu ti fillke klase mew.\nFeytichi komuna kunko mew txawuigün zoy pura mari che tañi konal ti koneltun mapuzugun mew feyti mülenmew ti elzugun witxañpüramtun mapuzugun mew nielu ti mapuchekeche txokiñ mülelu ti txokiñ azmogen. Feyta epugeli, tañi meligeam, entuyegealu kunio püle, ka kulio ka akosto küyen, feytachi elzugun entugealu reqle komuna mew Arukania küñel mapu mew: Kurarewe, Melipewko, Kunko, Temuko, Viktoria, Kollipulli ka Anqol.\nTüfachi koneltun mew akuy ta pu chillkatufe müleyelu Kollipulli ka Melipewko, feyegün ta akuigün ti txawülwe che mew San Pablo Kunko mülelu, fey tañi konpayal ti koneltun mapuzugun mew küla antü mew tañi newenmayal ñi zew püchiken kimel chi mapuzugun, fey tañi pepi femalegün feyta entugey ta klase, fillke küzawkantun mapuzugun mew, ka mapucheke awkantun, ka feyta mapuzugulkütenegeyegün.\nTati koneltun mapuzugun mew fey müley tañi entugeam ti re mapuzugun, fey tati pu chillkatufe müleyelu ti komuna konkülelu tüfachi elzugun witxañpüramtun mapuzugun mew, fey tañi pepi amulamultuael ñi kimel chi mapuzugun egün, abril küyen mew llitukeluyegün, fey tañi pepi zugukantual egün ti pu chillkatufe müleyepalu ti koneltun mew feytachi pu antü mew.\nLuis Penchuleo, wünelelu ti mapuchekeche txokiñ mülelu ti txokiñ azmogen “feyta femgentugenmew tüfachi koneltun llitukefilu kunio küyen mew iñchiñ, feyta küme txipalu txokifiyiñ, fey tañi akun epe kom pu chillkatufe mew konkülelu tüfachi fillke kursu mew, kom feyegün ta puwküli küla pataka kechu mari che”.\n“Tüfachi elzugun witxñapüramtun mapuzugun mew feyta müley ñi entugeal ti pu weke kim mapuzuguyetualu, femechimu feyta rupale epu txipantu tañi konküleal ti kursu mew feyta ragiñ puwaigün ñi chumte kimel mapuzugun, fey mew ta fey tati pu konkülelu tüfachi kursu mew feyta fentepun rüf küpa kimlu mapuzugun. Ka fey müli ñi feipial, fey tati chuchi zoy kimürpulu mapuzugun küla txipantu rupale, feyeygün ta pepi kompañtugeaigün kizuke tañi zoy küme kimeltegeyealegün ti mapuzugun ka femechimew tañi zoy küme pepiluwalegün ta mapuzugun mew”, feypi ta Penchuleo.\nKüme leqmanielu ti küzaw\nAlejandra Malian, wünelkülelu ti witxañpüramtun mapuzugun mew Kollipulli Komuna mew, feyta feypi “kiñeke gütxam feyta entuneyekeiñ chaf pu mapuchewen txokiñeluwküleyelu iñchiñ tüfachi komuna mew, fey tañi zumpienieyefel ti witxañpüramtun mapuzugun mew. Ka fütxa kuifi taiñ ügümniekel tüfachi zugu ñi chew ñi konafel ka fey taiñ pu che pepi günezuamafel, fey mew ta felealu tüfachi elzugun mew txokifiyiñ. Tüfachi küzaw mew epe fill zugu kimpaiñ, ayiwkülen amutuaiñ, ayinieiñ taiñ zoy kimal mapuzugun ka mañümniefiyiñ ta CNCA tañi tukumen mew Kollipulli komuna mew tufachi elzugun. Nieiñ reqle mari kechu che ti kursu mew ka fey rakizuamkülefuiñ tañi kimürpuafel mapuzugun ”\nTati konkülelu Kollipulli Raúl Paillaleo, feypi “rume kümey ta pewün chaf pu peñiwen ka lamgenwen fillke püle mapu tuwyelu tüfachi Wallmapu. Mañümfalküley ti pu che amul-lu tüfachi küzaw ka taiñ pepi inanmew tüfachi mapuzugun ñi rüpü tañi kim mapuzugual ka gümitutual mapuzugun ñi fill kimün”.\nMaria Jose Melillan ñi rakizuam mew, wünelelu ti txokiñkeche Melipewko municipalida mew, fey tukulpay “feychi komuna mew küpay mari epu che. Kom feyegün rüke we tañi konün famekechi zugu mew ka feyta rume ayifali ñi chumechi ñi txokifielegün tüfachi küzaw, rume feyetuyey ti pu che ka komegün txür femechi pepiluwigün. Tati koneltun feyta re tukulpagey ka re zugufemi ta che femechimu rume üpewküley ti pu chillkatufe ”.\nFeywüla kay ti Hector Maliqueo, kimelkelu mapuzugun, feyta feypi “tüfachi zugu ta, koneltun mapuzugun, rume küme txipalu txokifiñ, feyta rume ayigey tüfachi küzaw, ka zoy pefalgetuy taiñ zugun, feyta rakizuam ta entuniegetuy. Fantepu kelluntukunieñmew tati wigka ñi txokiñkeche welu ta müley ta ka iñchiñ kizutu pu mapuche ñi günezuamal ka femechi kizutu pepiluwal ñi chumechi ñi wenuntutal taiñ zugun. Ayiwkülen, rume küme zugu ta tüfa”.\nKake küñel mapu mew\nRupachi txipantu mew, ti CNCA zew llitulkey tüfachi wegeytufalchi küzaw tati koneltun mapuzugun mew, feyta fentepun ayigey kake küñelke mapu mew ka ayigün ñi kimpayafiel tüfachi küzaw. Femechimu ti pu wüneleyelu feytiyechi txokiñkeche CNCA mew, mülelu Maule küpay ti wünelumugechi koneltun mew, ka kagelu koneltun mew küpay ti pu O´Higgins mew müleyelu, feyegün akuigün pu kimlu mapuzugun mew egün. Juana Pailahueque Rankawa tüwkunuy, feyta kimeltuchefe, ka fey feypi “rume azi ti küzaw, amutuan meñoletuy ñi piwke ayiwün mew, fantepu tañi zoy kimtun kuifi mew, feyta ka kimeltutuafiñ tañi pu chillkatufe”.\nFeyti wünelumukunugechi koneltun mew newepüchichumül, konigün pataka che, feyta küpalu ti komuna Anqol mew ka Temuko. Feyta meli koneltun entugealu, feyta müley ñi femgeal ti reqle komuna mew konkülelu ti elzugun witxañpüramtun mapuzugun mew. Petu müley ñi entugeal ti küla ka meli amulechi koneltun mew, feyta entugeyealu kulio ka akosto küyen, fey tati meli koneltun mew feyta zoy küla pataka che puway pinegey.\nFamechi mew feytachi wenuntutun mapuzugun mew amulniegey ti txokiñkeche mew konkülelu ti CNCA Araukania mew, feyta ayiniey ti entual weke kim mapuzugutulu, fey tati witxañpüramtun mapuzugun ñi zuamgey.


Hecho 12 ARNNT - Feymew tati longko ülmen Erode eluwi - Bible Search\nHecho 11 Hecho 13\nSantiaw ñi lan ka Pedro ñi püresuntukungen\n1Feymew tati longko ülmen Erode eluwi ñi fill wesalkamekeafiel kiñeke tati pu feyentuleyechi trokiñche. 2Fey werküy ñi langümngeael kuchillu mew ta Santiaw, Juan tañi peñi. 3Fey Erode kimlu ta tüfachi dungu mew tañi tutefiel tati pu judiu, ka femngechi püresufalfi ta Pedro. Fey tüfachi dungu rupay feychi mülelu ti kawiñ antü tañi ingekemum ta lefawrangenochi kofke.+\n4Fey Erode rupan püresufalfilu ta Pedro, ka werküy ñi tukungeael ta karsel mew. Tüfey mew llüwatunieeyew meli trokiñ soltaw. Melikeley tati pu soltaw kiñeke trokiñ mew. Rakiduamkülefuy ñi ramtukadunguafiel tati pu judiu ñi adkiñ mew dew rupale tati Paskua pingechi kawiñ antü.\n5Feymew Pedro mülerkey karsel mew, fente küme llüwatuniengey, welu tati feyentulechi trokiñche rume ngillatuley Ngünechen mew.\nNgünechen montulfi ta Pedro karsel mew\n6Feychi pun mew Pedro dew püresulelu, umawkülerkey epu soltaw mew. Trarintukuley epu kadena mew, fey kakelu ti pu soltaw llüwatulerkey ti wülngiñ karsel mew. Fey dew wünle, Erode pengelürkeafetew ti trokiñche mew, 7welu petu ñi wünnon, pewfaluwrumey Ñidol Jesus tañi werken püllü, fey tati karsel mew kom alofürkey. Tati werken püllü lengkülengkütufi ta Pedro kadi püle, fey trepelfi, ka feypifi:\nFeymew müten, tati kadena kisutu llangkünagi Pedro tañi kuwü mew, 8fey tati werken püllü feypifi ta Pedro:\n—Tukunge tami okota.\nFemngechi femi ta Pedro, fey ti werken püllü ka feypifi:\n—Tukunge tami makuñ ka inaen.\n9Feymew Pedro tripay, inaniefi tati werken püllü, fey ñi kimnon tañi rüfngen kam ñi rüfngenon tañi petu rupaelchi dungu mew. Kisu petu pewmalu trokiwküley. 10Welu rumeyngu wüne llüwatulechi soltaw mew, ka rumey engu tati kangelu llüwatulelu mew, fey puwlu engu tati pañillwe wülngiñ mew, rüpü püle adkülelu, fey tati wülngiñ kisu nülay. Tripapayngu, fey kiñe kuadra alü tripa ti karsel mew, tati werken püllü kisukünutufi ta Pedro.\n11Fey wüla küme ngüneduami ta Pedro, fey rakiduami: “Fewla kimün ta Ñidol Jesus ñi werkün tañi werken püllü tañi montuletew ta Erode mew ka kom tañi chumafetew mew tati pu judiu.”\n12Kom ngüneduamfilu tüfachi dungu, Pedro amuy Maria tañi ruka mew (Juan, tati Marku pingelu, tañi ñuke) chew trawüluwküley pütrün che tañi ngillatuael. 13Mütrümtukupuy ti rüpü adkülechi wülngiñ mew, fey kiñe üllchadomo, Rode pingelu, tripay ñi adkintuael tañi ineyngen. 14Fey Rode kimüñmafilu ñi dungun ta Pedro, fey fente ñi ayüwün nülalafi rume ta wülngiñ, fey lefkülen konputuy pu ruka tañi kimelael Pedro tañi mülepatun ta wülngiñ mew.\nWelu Rode feypi tañi rüf feyngen. Fey kisu engün feypi.\n—¡Pedro no tati! ¿Kisu ñi werken püllü peno?\n16Fey Pedro kay amuley ñi mütrümtukumeken wülngiñ mew. Fey nülafilu engün ti wülngiñ, fey pefilu engün, rume afmatuleweyngün.\n17Welu Pedro kafkütudungufi ka nengümelfi ñi kuwü tañi dungunoael engün, fey nütramelfi chumngechi ñi entutuetew ta Ñidol karsel mew. Fey ka feypi:\n—Feypiafimün ta Santiaw tüfachi dungu ka kom ti pu che feyentulelu.\nFey tripatuy ka amutuy kañpüle.\n18Fey dew wünlu, tati pu soltaw wedwedingün ñi kintuafiel fill püle, kimnolu engün am ñi chumngechi ñi tripatun ta Pedro ti karsel mew. 19Feymew Erode werküy tañi kintungeael ta Pedro, welu pengenolu am, werküy ñi langümngeael ti pu soltaw llüwatuniekefulu ta Pedro. Fey femlu, Erode tripay Judea mapu mew, fey amuy ñi müleputuael ta Sesarea mapu mew.\nÑi lan ta Erode\n20Erode rumeñma lladkütuniefi kom tati pu che müleyelu ta Tiro ka Sidon waria mew, welu tüfachi che kom kiñewi tañi dungumeafiel ta Erode mew. Ti pu Tiro ka Sidon waria che wenikawi engün tati longko ülmen Erode ñi kiñe küdawelkeetewchi wentru, Blasto pingelu. Fey Blasto mew feypifali engün tati longko ülmen Erode tañi kümelkawtuael, tati pu che Tiro ka Sidon waria mew am ngillakefulu fill iyael ka chemkün engün Erode tañi trokiñ mapu mew.\n21Feymew kiñe antü Erode mütrümfalfi ti pu che tuwlu Tiro ka Sidon waria mew, fey Erode tukutuwküley tañi ülmen takuwün mew, anüpuy ñi tribunal mew, fey wewpipuy. 22Feymew tati pu che llituy engün tañi wirarael: “¡Tüfa tati wewpipelu re che no, kiñe ngünechen tatey!” 23Feymew ka müten, Ñidol tañi werken püllü kutranelfi ta Erode, tañi püramyenofiel mew ta Ngünechen, fey lalu, pirufemi. 24Fey Ngünechen tañi dungu kom püle amuley ñi kimeltungen.\n25Fey Bernabe engu Sawlu dewmalu tañi küdaw, tripatuyngu ta Jerusalen, feymew amuyngu ta Antiokia, fey yeniefi engu ta Juan, kiñeke mew Marku pingekey ñi üytungen.


Fillke kawiñ ka religion ñi tukulpakünuelchi antü ñi ayükenoel Chaw Ngünechen | Ngünechen ñi piwkeyechen\nFillke kawiñ ñi ayükenoel Chaw Ngünechen\n“Küme ngüneduamniemün Ñidol ñi tutekeetewchi dungu” (EFESIO 5:10, TNM).\n1. Jewba, ¿chem che fülmakefi? ¿Chumngelu müley taiñ upewtuwküleal, ka küme ngüneduamnieal Ñidol ñi tutekeetewchi dungu?\nJESUS feypi “tati rüf dungu mew püramyefilu [...] ta Chaw Ngünechen”, femkeyngün ‘feyngechi dungu mew Ngünechen tañi newen tañi kellun mew. Fey Chaw Ngünechen am ta ayükelu tañi femngechi femael tañi pu püramyekeetew’ (Juan 4:23). Feymu Jewba pefile kiñe che piwkeyefilu ti rüf dungu, fülmakefi kidu mew ka tañi Fotüm mu (Juan 6:44). Iñchiñ ayüwküleiñ Jewba taiñ fülmakeetew. Welu Weküfü pepikawküley ñi ngünenkacheal, feymu müley taiñ upewtuwküleal ka ‘küme ngüneduamnieal Ñidol ñi tutekeetewchi dungu’ (Efesio 5:10, TNM; Apokalipsi 12:9).\n2. Jewba, ¿chem rakiduamkey reyülngeyüm ti rüf religion tati koyla religion engu?\n2 Ngüneduamafuiñ ñi rupan inafül Sinay wingkul mew, pu israelche feypifingün ta Aaron ñi dewmayal kiñe dios. Feymu Aaron kümelu trokifi, fey dewmalelfi kiñe milla pichi kulliñ. Aaron adentukünufilu ta Jewba trokiwi, feymu feypi: “Wüle müleay kawiñ Jewba ngealu”. Tüfa engün reyülfingün ti rüf religion tati koyla religion engu, fey Jewba ¿duamkülelafuy? Femlay tati. Feymu eluy ñi langümngeal 3.000 che peno poyefilu ti adentun (Éxodo 32:1-6, 10, 28). ¿Chem kimeltukeeiñmu tüfa? Ayüliyiñ taiñ rumel müleal Chaw Ngünechen ñi piwkeyechen mew, ngelay taiñ ‘idayafiel chem podngechi dungu no rume’, welu yafüluwayiñ ñi podümnoal taiñ poyefiel ta Chaw Ngünechen (Isaías 52:11; Ezequiel 44:23; Galata 5:9).\n3, 4. Dulliliyiñ koneltual kam ñi koneltunoal kiñe kawiñ mu, ¿chumngelu fente falin-ngey taiñ inaduamal Biblia tañi ngülam?\n3 Wünen siglo mew tati pu apostol katrütuniekefuyngün tati pu kristiano ñi püntünoal tati rüfngechi dungu mu. Welu lalu engün, feymu tati pu koylake kristiano piwkeyenofilu ti rüf dungu nierpuyngün kiñeke wimtun, kawiñ ka “yamfal” antü kristiano tuwün-ngenolu, fey reyülfingün tati rüf religion engu (2 Tesalonisense 2:7, 10). Tüfachi chillkatun mu inaduamaiñ kiñeke tüfa. Fey ngüneduamaiñ ñi pengelkenon Chaw Ngünechen ñi rakiduam, welu may pengelkey tüfachi Mapu tuwün-ngechi rakiduam, ka kom tüfachi kawiñ yekey pu che ñi kidutu duamtuwal müten, ka amultukukey koylake kimeltun ka ti kalku dungu, tüfa ñi kimfalngeel ‘tati fütra Babilonia’ mew (Apokalipsi 18:2-4, 23). * Longkontukuaiñ, Jewba küme kimniey tati wimtun ñi nieel fentren pu che famülke mew tuwi fillke ünufal dungu mew ñi femkefel tati koylake religion kuyfi mew, feymu Jewba fantepu mu amuley ñi ünufalniefiel. Feymew llemay iñchiñ müna falintukefiyiñ Jewba ñi rakiduamkülen tüfachi dungu mew (2 Juan 6, 7).\n4 Iñchiñ pu rüf kristiano ngen, kimnieiñ Jewba ñi ayükenofiel kiñeke kawiñ. Feymu rüf eluwküleiñ taiñ koneltulenoal tüfachi dungu mu. Inaduamaiñ chumngelu Chaw Ngünechen fente ñi ünukefiel tüfachi kawiñ. Fey kimürpuaiñ tüfachi kawiñ taiñ katrütukeetew ñi rumel müleal Chaw Ngünechen ñi piwkeyechen mew, feymu doy eluwküleaiñ taiñ famentuafiel.\nNAVIDAD, TI KAWIÑ ÑI POYENGEEL TI ANTÜ\n5. ¿Chumngelu rüf kimnieiñ Jesus ñi choyüngenon 25 antü diciembre küyen mu?\n5 Tati Biblia feypilay ñi kawiñmangeal Jesus ñi choyüngen. Fey kimlaiñ rume chem antü ñi choyüngen. Welu rüf kimnieiñ Jesus ñi choyüngenon 25 antü diciembre küyen mu. * ¿Chumngelu feypiafuiñ tüfa? Israel mapu mew feychi küyen mu müna wütrengey pukemngelu am. Welu Luka 2:8-11 feypi feychi antü ñi choyüngen ta Jesus mülefuy “kiñeke ufisakamañ pun llüwatunielu ñi pu ufisa lelfün mew”. Diciembre küyen mu, Belen waria mew müna mawünkey ka pirekey, feymu pun mew pu ufisa mülelayafuy lelfün mew, welu may rakümtukungekefuy. Kafey tati longko ülmen Awgustu werküy ñi rakingeal tati pu che, feymu Jose ka Maria amuyngu Belen mew (Luka 2:1-7). Awgustu am kimniefulu tati pu judio ñi tutekenofiel tañi ngünenieetew Roma, feymu werkülayafuy tati pu che ñi amual pukem mew tati waria mu chew ñi tuwün tañi kuyfike che yem.\n6. ¿Chew tuwi fentren dungu ñi femngekeel Navidad mu?\n6 Feymu ti Navidad tuwlay Biblia mu, welu may tuwi kuyfike kawiñ mu kristiano ngenolu, kiñe tüfa tati saturnal pingechi kawiñ, tüfa püramyekefuy ti pu küdawkelu mapu ñi dios Roma mu, Saturno pingelu. Kangelu kawiñ “tati we tripachi ‘Wewngekenochi Antü’” pingelu. Tati lifru Enciclopedia de la Religión Católica, feypiley ñi kawiñmangekefel 25 antü diciembre küyen mu, ka tati pu poyekefilu ta Mitra pingechi dios yamfal antü trokifingün. Ka feypiley, tati iglesia katolika eluwi ñi kawiñmayafiel Jesus ñi choyüngen 25 antü diciembre küyen mu, femngechi ñi trürümafiel feychi kristiano ngenochi kawiñ mu ñi tukulpangekeel ti dios Mitra adentungeel ti we tripachi Antü mu. Tüfachi dungu rupay dew rupalu 300 tripantu ñi lan mu ta Jesus.\nTati rüfngechi kristiano wülkey yewün ñi piwkeyechen mu\n7. Tati pu che ñi wülkeel yewün Navidad mu ka pu kristiano ñi wülkeel, ¿chem dungu mu trürlay?\n7 Feychi kawiñ mu, tati pu kristiano ngenolu trafkintukefuyngün yewün ka niekefuyngün kawiñ, ka femngechi femkeyngün pu che Navidad mu. Welu tati pu che küme duam mu wülkelayngün yewün, femkelayngün ñi feypiel 2 Korintio 9:7: “Kake kiñeke feley tañi wülael tunte tañi rakiduamel ñi piwke mew, welu wesaduamkechi no ka aporiangen mew no rume. Fey Ngünechen am piwkeyekefilu tati che ayüwünkechi wülkelu”. Tati pu rüf kristiano wülkeyngün yewün fente ñi piwkeyechen mu, chem yewün ñi wiño llownoal rume, ka dikümtukuwkelayngün ñi wülal yewün mülen mu kawiñ (Luka 14:12-14; papeltunge Hecho 20:35). Feychi antü mew tati pu che fill rakiduamküleyngün ka konkeyngün fillke defen dungu mu, welu iñchiñ mañumküleiñ taiñ rupakenon tüfa mew (Matew 11:28-30; Juan 8:32).\n8. Tati pu wentru pemefilu ta Jesus, ¿yelelfingün fillke yewün tañi kawiñmayafiel ñi choyüngen? ¿Chumngelu feypiafuiñ tüfa?\n8 Welu kiñe che feypiafuy: “Tati pu wentru ngüneduamkelu pu wangülen pemefilu ta Jesus, ¿yelelfingün no am fillke yewün ñi kawiñmayafiel Jesus ñi choyüngen?”. Femlay tati. Feychi pu wentru yelelfingün yewün ñi pengelal tañi yamniefiel Jesus ñi falin chengen mu, femngechi femkefulu am pu che kuyfi mu (1 Reyes 10:1, 2, 10, 13; Matew 2:2, 11). Feyti pu wentru pemelafingün ta Jesus feychi antü mu ñi choyüngen chew ñi ikemum ti pu kulliñ, welu may amuyngün Jesus ñi ruka mu fentren küyen ñi rupan mu.\n¿KONELTUAFUN MAY FEYCHI KAWIÑ MU?\nNgülam: “Kisu engün ñi rangiñ mew mülekilmün, ka famtripalemün. Femkilmün ti wesake dungu Fey iñche ñi pu che reke niewayiñ” (2 Korintio 6:17).\nNgüneduamfiel mu kiñe kawiñ kam wimtun, ¿küme kimfalküley ñi tuwün-ngeel tati koyla religion ñi femün mu, kam ti wedake püllü mu? (Isaías 52:11; 1 Korintio 4:6; 2 Korintio 6:14-18; Apokalipsi 18:4.)\n¿Rume püramyekefi kiñe trokiñche, kiñe che kam kiñe trokiñ mapu ñi adentun? (Jeremías 17:5-7; Hecho 10:25, 26; 1 Juan 5:21.)\n¿Doyümkefi kiñe trokiñ mapu ka kiñe trokiñche ta kangelu mew? (Hecho 10:34, 35; 17:26.)\n¿Pengelkey “tüfachi Mapu tuwün-ngechi rakiduam” ñi chaftuniefiel Chaw Ngünechen tañi newen? (1 Korintio 2:12, TNM; Efesio 2:2.)\nKoneltufuli, ¿weda duamelafuy kakelu ñi rakiduam? (Romanu 14:21.)\nDullili ñi koneltunoal, ¿chumngechi kimelafun yamüwün mew chumngelu ñi koneltunon? (Romanu 12:1, 2; Kolosense 4:6.)\nTüfachi versikulo kelluaeymu tami wiñoldungual kiñeke ramtun fillke kawiñ mu femkelu fentren che:\n“[Tati pu feyentukenochi israelche] reyükonküleyngün tati pu feyentulenochi trokiñche mew, ka inafingün tañi femkeelchi dungu” (Salmo 106:35).\n“Tati manelngelu tunte pichinngeay rume, ka femngechi manelngeay ti fentrelelu mew, tati nienolu yamün ti pichin mew ka niekelay yamün ti alün mew” (Luka 16:10).\n“Eymün koneltulenolu am tüfachi Mapu tuwün pu che mew” (Juan 15:19, TNM).\n“Ngelay tamün anüael ta Ñidol ñi mesa mew, fey ka femngechi tamün anütuael tati pu weküfü ñi mesa mew” (1 Korintio 10:21).\n“Rume fentren tripantu ta eymün femimün ka femngechi dungu ñi femkeel tati pu che püramyekefilu ti pu adentun [...], ka niekefuymün fill wesake wimtun dungu, wesake illutun dungu, putun dungu ka ingentu ikawün, ka llellipukefuymün ti wesake adentun” (1 Pedro 4:3).\nCHEM FEYPILEY CHI BIBLIA TI PUWÜLTRIPANTUN MU\n9. Tati Biblia feypiley epu che müten ñi kawiñmafiel tañi puwültripantun, ¿chem dungu rupay fey mu?\n9 Rume ayüwün-ngey ñi choyüngen kiñe we püñeñ. Welu tati Biblia feypikelay Jewba ñi pu che ñi kawiñmakeel ti puwültripantun mu (Salmo 127:3). Tati pu wirintukulu Biblia mu, ¿ngoymapeyngün may ñi feypial tüfa? Femlay tati. Biblia nütramkakey epu che ñi kawiñmafiel tañi puwültripantun: tati longko ülmen Egipto mew ka Herodes Antipas (papeltunge Génesis 40:20-22; Marku 6:21-29). Ka pengeli weda dungu ñi rupan tüfachi epu kawiñ mu, doyelchi may Herodes ñi kawiñ mu, fey mew am langümngelu Juan ti Fawtisachefe.\n10, 11. Tati pu wünen kristiano, ¿chem rakiduamkefuyngün ñi kawiñmangekeel ti puwültripantun mu? ¿Chumngelu?\n10 Kiñe lifru feypi, tati pu kristiano wünen siglo mew “rakiduamkefuyngün tüfachi kawiñ [...] kuyfike koylake wimtun ñi tuwün-ngen” (Las cosas nuestras de cada día). Fey tati pu griegoche ka romache feyentukefuyngün tati pu che ñi nieel kiñe püllü ñi ingkañpekeetew. Ka kiñe lifru feypi tüfachi püllü ñi kuñiwtukufiel ti che ñi choyüngen mu ka kom ñi mongen mew, ka feychi püllü kawiñmangekefuy tati che ñi puwültripantun mu (Gran Enciclopedia Rialp). Kafey fentren tripantu mu tati pu che ñi puwültripantun küme nüwküley ñi ngüneduamngekeel pu wangülen ka ti horoscopo.\nTATI “YAMFAL” ANTÜ ÑI NIEEL PU POYEKEFILU TA WEKÜFÜ\nNgüneduamfali tati doy falin antü ñi nieel pu poyekefilu ta Weküfü, fey tati che ñi puwültripantun. ¿Chumngelu? Tüfa engün rakiduamkeyngün kom che ayüle dios ñi trokiwal. Feymu feypikeyngün, kawiñmangele kiñe che ñi puwültripantun, fey kawiñmangekey ñi choyüngen kiñe dios. Tüfa engün wedwedka rakiduamkeyngün ka rume kidutu falintuwkeyngün. Welu fanten mu epe kom pu che femngechi rakiduamkelay. Welu müley taiñ tukulpayal “kiñeke kawiñ ayüwülkeeiñmu taiñ piwke, welu ñi kawiñmangekeel ti puwültripantun mallmawülkeeiñmew” (The Lore of Birthdays).\nTati inalechi “yamfal” antü ñi nieel pu poyekefilu ta Weküfü, feyta Noche de Brujas (kam Halloween).\n11 Tati pu wünen kristiano kawiñmakelafuyngün ñi puwültripantun nüwkülelu am tati koylake kimeltun mu ka pu wedake püllü. Welu feyka müten no, ka dungu niefuyngün chi: kidu engün ñom piwkengekefuyngün, feymu rakiduamkelafuyngün ñi rume falin-ngen feychi antü ñi choyüngen, feymu kawiñmakelafuyngün (Miqueas 6:8; Luka 9:48). * Rumel püramyefingün ta Jewba ka mañumfingün ñi eluetew mongen kiñe yewün reke (Salmo 8:3, 4; 36:9; Apokalipsi 4:11). *\n12. ¿Chumngelu feypiafuiñ feychi antü ñi lan doy kümey tati antü mu ñi choyüngen?\n12 Lale kiñe poyekefilu ta Jewba püntütripanolu, Jewba tukulpanieafi, feymu maneluwafuy ñi wiñomongetual (Job 14:14, 15). Feymu Eclesiastés 7:1 feypiley: “Kiñe küme üy doy kümey ta küme aseyte mew, ka feychi antü ñi lan doy kümey tati antü mu ñi choyüngen”. Tüfachi “küme üy” pengeli chumngechi taiñ tukulpanieetew Chaw Ngünechen, iñchiñ poyekefilu am püntütripakenon mu. Falin-ngey taiñ ngüneduamal tüfa: feypingekelaiñ taiñ tukulpayal kiñe puwültripantun, welu may taiñ tukulpayal kiñe antü müten, Jesus tañi lan. Kidu ñi üy mew müten montulngeafuiñ (Luka 22:17-20; Ebrew 1:3, 4).\nKAWIÑMANGEKEEL TI SEMANA SANTA\n13, 14. ¿Chem tuwün niey tati Semana Santa?\n13 Jesus ñi lan ka tañi wiñomongetun tukulpangefule rume Semana Santa mu, tüfa nüwküley tati koyla religion mu ka niey fillke wimtun kristiano tuwün-ngenolu, kiñe tüfa: kiñe kechan che yenielu ñi religioso adentun. Feymu chi lifru Las Grandes Religiones Ilustradas pingelu, feypi kuyfi petu ñi mülenon Jesus, tati pu babiloniache “fillke chemkün mu adelkakefuyngün tañi poyen adentun [...]. Ka küme takukünukefuyngün ka adelkakefuyngün ti poyen adentun traripel mu, trari kuwü ka iwül kuwü, kudukünukefingün ülmenke kawitu mu, fey nentukefingün fentren che ñi trekayenieafiel”.\n14 Jewba turpu eluñmalayafuy ñi femngeal fillke weda wimtun ñi nieel ti koyla religion ñi tukulpayal tañi Fotüm ñi wiñomongetun (2 Korintio 6:17, 18). Fey Biblia eluñmakelay ñi tukulpangeal Jesus ñi wiñomongetun. Ka kiñeke trokiñ mapu mew, Jesus ñi wiñomongetun ñi kawiñmangekeel tukulelngekey koylake dios ñi üy, feymu doy weda kulpayngün Jewba mu.\nCHEM FEYPINGEAFUY LAN DUNGU MU\n15. ¿Chumngelu pu rüfngechi kristiano famentukefingün fentren dungu femngekelu ñi lan mu kiñe che?\n15 Pu rüfngechi kristiano famentukefingün fentren dungu femngekelu ñi lan mu kiñe che. Kiñeke che kakon mu tukulelfingün ti la tañi nieelchi chemkün, iyael ka pulku, rakiduamkelu engün am femngechi ñi kelluafiel ti la ñi küme amutual ka wiñopatunoal. Kafey kiñeke che ütrülkeyngün pichin pulku mapu mew ñi tukulpayal tati la, ka femkeyngün fütrake eluwün ñi ayüwülafiel. Kom tüfachi dungu femkey tati pu che feyentukelu engün am tati pu layelu ñi amulen tañi mongen. Welu tati Biblia kimeltukey, “tati pu layelu chem dungu no rume kimwetukelayngün”, feymu ayüliyiñ taiñ rumel müleal Chaw Ngünechen ñi piwkeyechen mew, ngelay taiñ koneltual tüfachi wimtun mew nüwkülelu tati koylake kimeltun mu pu la ñi amulen tañi mongen (Eclesiastés 9:5, 10).\nTAMI MAFÜN LIFKÜLEPE JEWBA MU\n16, 17. a) Epu kristiano niewalu, ¿chumngelu müley ñi ngüneduamal tati fillke wimtun femngekelu mafün mu ñi trokiñ mapu mew? b) Tati pu kristiano, ¿chem müley taiñ tukulpayal kiñeke wimtun mu, feyti pachügngeel ti arroz ka ngam fill chemkün?\n16 Tati mafün ñi podümkeetew tati koylake religion ñi wimtun nüwkülelu pu wedake püllü mu, lifngelay Chaw Ngünechen ñi adkiñ mew (Marku 10:6-9). Feymu Apokalipsi 18:23 feypiley pichilewechi antü mu “allküngewelayay rume [tati fütra waria Babilonia mu] wakeñkülechi pu che tati mafün kawiñ mew”.\n17 Kom trokiñke mapu mu fillke wimtun müley, kiñeke che feypiafuyngün chem wedake dungu ñi nienon, welu tukulpayaiñ tüfachi wimtun ñi tuwün ti koylake religion mu. Kiñeke femngekey rakiduamkelu am pu che femngechi ñi kümelkaleal tati pu niewalu ka ti pu mangelngelu (Isaías 65:11). Kiñe tüfa ñi pachügngeal ti arroz ka ngam fill chemkün. Kuyfi mu femngekefuy tüfa ñi tüngnagafiel peno tati pu weküfü, femngechi ñi wedalkanoafiel tati we niewlu. Kafey fentren tripantu mu pu che rakiduamkey ti arroz ñi adentuel pu che ñi yallüwal, küme feleal ka alün mongen ñi nieal. Feymu llemay ayüliyiñ taiñ rumel müleal Chaw Ngünechen ñi piwkeyechen mew, müley taiñ famentuafiel tüfachi wimtun podkülelu (papeltunge 2 Korintio 6:14-18).\n18. ¿Chem ngülam Biblia mew mülelu ngüyulaeyew tati pu niewalu ka ti pu mangelngelu?\n18 Jewba tañi pu che femkelayngün chem dungu no rume ñi yamfiel ti mafün, ka ñi weda duamelnofiel ti che ñi rakiduam. Fillpipimekelayngün ka pekanka dungukelayngün, wedake ayekan dungun mew yewelkakelafingün tati pu niewalu kam pu mangelngelu (Proverbios 26:18, 19; Luka 6:31; 10:27). Kafey femkelayngün fütrake afmatufal mafün, tati femngechi femlu pengelkey ‘tañi mallmapiwkengen ñi nien mew fentren chemkün’ (1 Juan 2:16). Feymu llemay pepikamekelmi tami mafün, tukulpayaymi Jewba ayükey tami ayüwkülen tukulpayal feychi antü, tami weda duamkülenoal. *\nTATI BRINDIS, ¿TUWÜN-NGEY KOYLAKE RELIGION MU?\n19, 20. Kiñe lifru, ¿chem feypi tati brindis ñi tuwün-ngen? ¿Chumngelu tati pu kristiano femkelayngün brindis, “salud” pikelayngün?\n19 Mafün mew ka kangelu trawün mu, tati pu che femkeyngün brindis, “salud” pikeyngün. 1995 tripantu mu kiñe lifru feypi tati brindis ñi femngekeel trawün mu tuwün-ngefuy chi kuyfi wimtun mu tati pu che ñi chalintukulelfiel kiñe sakin ko tati pu dios ñi eluaetew tañi ayüel, ka ngillatufingün tüfachi feypin mu “fentren tripantu ngepe” kam “tami mongeleal” (International Handbook on Alcohol and Culture).\n20 Fentren pu che rakiduamkelayngün tati brindis ñi nüwkülen tati koyla religion mu kam wele dungu mew. Welu brindis mu püramelkeyngün ti fasu ñi ngillatual tati “wenu mapu” kam kakelu newen ñi füreneaetew. Kakelu wimtuleyngün ñi wütrulal kiñe pichin pulku ñi mañumtuafiel ta Ngünechen ñi kümelkayaetew tañi ayüel. Welu tati Biblia feypilelay taiñ femngechi ngillatual taiñ kümelkangeal (Juan 14:6; 16:23). *\n“EYMÜN TATI PU PIWKEYENIEFILU TA JEWBA, ÜDEAFIMÜN TATI WEDAKE DUNGU”\n21. Iñchiñ pu kristiano ngen, ¿chem kawiñ müley taiñ famentuafiel nüwkülenofule rume ti koyla religion mu?\n21 Tüfachi Mapu tuwün pu che doyelküley ñi yenieel podngechi mongen, tati koyla religion ñi amultukuniefiel kam ñi llum amultukuniefiel ñi femürpual engün wedake dungu. Kiñeke trokiñ mapu adkünukeyngün fill tripantu kiñeke kawiñ, tüfa mu pengelkeyngün fillke purun yewefalngelu kam püramyekefingün tati pu kudumuwkelu chaf wentru ka chaf domo. Ka kiñe kawiñ ñi femkeel fentren pu che fey tati año nuevo. Tüfachi kawiñ mu pu che eluwkey ñi femal fillke dungu tati Biblia ñi eluñmakenoel. Feymu ¿koneltuleafuy kiñe kristiano tüfa mu? Kiñe che piwkeyefile ta Jewba, ¿kümeafuy ñi femkeal tüfachi kawiñ? ¿Pengelafuy may ñi üdenieel ti wedake dungu? (Salmo 1:1, 2; 97:10.) Feymu doy kümeafuy taiñ inayentuafiel tüfachi wentru ñi wirintukuel Biblia mu, kidu ngillatuy: “Kiñe pülekünuñmaen tañi lelin ñi penoal tami üdekeel” (Salmo 119:37).\n22. Kiñe kristiano ñi rakiduam mew, ¿chem dungu mew müley ñi dullial tañi koneltual kam koneltunoal kiñe kawiñ mu?\n22 Tati pu che koneltulele kiñe kawiñ mu Jewba ñi ayükenoel, müley taiñ kuñiwtuwküleal taiñ pengelnoal ñi tutefiel feychi kawiñ. Feymu ti apostol Pablo feypi: “Welu chumngechi rume, eymün ilmün, ka pütokolmün, ka femllelmün chem kangelu dungu rume, kom femkeaymün Ngünechen tañi püramyengeael” (1 Korintio 10:31; inaduamnge tati wichulechi dungu “ Taiñ kelluaetew küme dullial”). Welu mülele kiñe kawiñ kam wimtun nüwkülenolu tati koyla religion mu kam politika mew, pengelkenolu ñi poyenofiel tañi trokiñ mapu ka chaftunienofile Biblia ñi ngülam, ¿chumafuiñ? Kiduke pu kristiano müley ñi dullial tañi koneltual kam ñi koneltunoal tüfachi dungu mu. Welu müley taiñ ngüneduamal kakelu che ñi rakiduam, taiñ weda duamelnoafiel.\nPÜRAMYEAFIYIÑ TA JEWBA TAIÑ DUNGUN KA FEMKEN MU\n23, 24. ¿Chumngechi küme wüldunguaiñ ñi norngen Jewba tañi ngülam?\n23 Fentren pu che ayükey ñi koneltual feychi kawiñ mu ñi trawüal tañi pu che ka tañi pu weni engün. Feymu tati pu che weda rakiduamnieafuyngün pu Dungukelu Iney Ngen Jewba ñi rume katrütuwkeel ka “piwkeyechekelayngün” pikeyngün. Feymu piwkeyen mu feypiafuiñ taiñ ayükeel ñi trawüluwal taiñ pu che iñchiñ chem antü rume ti tripantu mu (Proverbios 11:25; Eclesiastés 3:12, 13; 2 Korintio 9:7). Welu ayüleiñ ñi kimelelafiel engün taiñ küpa wedalkanoafiel tüfachi ayüwün-ngechi trawün wedake wimtun mew ñi ayükenoel ta Jewba ka chaftuniefilu ñi ngülam, iñchiñ müna piwkeyefilu am taiñ Chaw Ngünechen (inaduamnge tati wichulechi dungu “ Tati rüf religion doy fütra ayüwülkeeiñmew”).\nTATI RÜF RELIGION DOY FÜTRA AYÜWÜLKEEIÑMEW\nJewba taiñ “ayüwün-ngechi Ngünechen”, ayükey kom iñchiñ taiñ ayüwküleal (1 Timotew 1:11, TNM). Feychi dungu pengeli inalechi versikulo:\n“Tati nielu ayüwkülechi piwke, rumel niekey kiñe fütra ilelkawün” (Proverbios 15:15).\n“Iñche kimürpun, tüfa tati doy küme dungu kidu engün ngealu: ñi ayüwküleal ka ñi femal kümeke dungu tañi mongen mew, ka kom che müley tañi iyal, ka tañi putual, ka ñi ayüwküleal fente tañi küdawün mu. Fey tüfa Chaw Ngünechen ñi wülkeelchi yewün” (Eclesiastés 3:12, 13).\n“Tati wülchefengelu ñi piwke mew eluwküley ñi wülchefengeal, ka newentuley ñi pengelerpual tañi wülchefengen” (Isaías 32:8).\nJesus feypi: “Feymew küpamün iñche mew kom eymün tati kansalelu tañi küdaw mew ka fanetulelu, fey iñche ta kansatuluwayiñ. Iñche ñi yuku tamün tukuleluwfiel fanelay yen mew” (Matew 11:28, 30).\n“Kimafimün tati rüf dungu, fey ti rüfngechi dungu lifrekünutuaeymünmew” (Juan 8:32).\n“Kake kiñeke feley tañi wülael tunte tañi rakiduamel ñi piwke mew, welu wesaduamkechi no ka aporiangen mew no rume. Fey Ngünechen am piwkeyekefilu tati che ayüwünkechi wülkelu” (2 Korintio 9:7).\n“Ngünechen ñi newen tañi femkeelchi dungu pu che mew: tati piwkeyewün, küme ayüwün, küme tüngün, [...] küme chengen, kutranduamyechen” (Galata 5:22, TNM).\n“Fey tati pu che pelon mew miyawlu niey fütra küme piwkeyewün, nor mongenngey ka rüf dungu mew miyawkey” (Efesio 5:9).\n24 Kiñeke peñi ka lamngen küme pengelkeyngün kiñeke dungu mülelu ti 16 chillkatun ti lifru Tati Biblia ñi rüf kimeltukeel * ñi küme wiñoldunguafiel tañi ramtuetew küme piwke mew tüfachi dungu mu. Welu tukulpayaiñ, iñchiñ ayüleiñ tati che ñi koneltual Jewba tañi trokiñche mu, ayülelaiñ taiñ pengelelafiel ñi welulkawken engün. Feymu müley taiñ dungual yamüwün mu ka tüngkülen mew, “ñi ayüfal nütramngeael ka ñi falin kümeke dunguael” (Kolosense 4:6).\n25, 26. Tati pu chaw, ¿chumngechi kelluafuyngün tañi pu yall ñi doy mupiltuafiel ka piwkeyeafiel ta Jewba?\n25 Iñchiñ pu Dungukelu Iney Ngen Jewba, küme kimnieiñ chumngelu llowkeiñ ka famentukeiñ kiñeke wimtun ka femün (Ebrew 5:14). Feymu tati pu chaw ka müley ñi kimeltuafiel tañi pu yall Biblia tañi ngülam. Femngechi yafültukuafingün tañi mupiltun, ka kelluafingün ñi wiñoldungulelafiel Biblia mu tañi pu ramtuetew ñi feyentun mu, fey rumel müleayngün Chaw Ngünechen ñi piwkeyechen mew (Isaías 48:17, 18; 1 Pedro 3:15).\n26 Ayüliyiñ taiñ poyeafiel ta Jewba ‘feyngechi dungu mew Ngünechen tañi newen tañi kellun mew’, müley taiñ famentuafiel tati pu kawiñ tuwün-ngenolu Biblia mew (Juan 4:23). Welu feyka müten no, ka müley taiñ nor chengeal kom taiñ mongen mew. Famülke mew fentren che rakiduamkey ñi kellukenoetew tañi nor chengen. Welu allkütufiliyiñ ta Jewba, rumel kümelkayaeiñmu. Tüfachi dungu inaduamaiñ küpalechi chillkatun mew.\n^ parr. 3 Inaduamnge tati wichulechi dungu “ ¿Koneltuafun may feychi kawiñ mu?”. Kafey fentren kawiñ ñi nieel pu che inaduamngekey tati Índice de las publicaciones Watch Tower, ñi entuel pu Dungukelu Iney Ngen Jewba.\n^ parr. 5 Chumngechi ñi pengelkeel Biblia ka tati kuyfike rupan dungu, Jesus choyüngey chi tati 2 tripantu petu ñi puwnon taiñ mülen antü, etanim küyen mu ñi nieel pu judio, tüfachi küyen koni septiembre puwlu octubre (inaduamnge ti lifru Perspicacia para comprender las Escrituras, vol. 2, pagina 84 ka 85, ñi entuel pu Dungukelu Iney Ngen Jewba).\n^ parr. 11 Inaduamnge tati wichulechi dungu “ Tati ‘yamfal’ antü ñi nieel pu poyekefilu ta Weküfü”.\n^ parr. 11 Ti ley Jewba ñi elufiel tati pu israelche feypikefuy, kiñe domo choyülu mülefuy ñi chalintukulelafiel ta Jewba kiñe mañumtun (Levítico 12:1-8). Femngechi tukulpangekefuy tati pu chaw ñi rulpalelfiel tañi pu yall ti kulpan dungu. Tüfa kellueyew ti pu israelche ñi küme rakiduamal tañi choyüngen mu ka nierpunoal wedake wimtun ñi nieel pu poyekefilu koylake dios (Salmo 51:5).\n^ parr. 18 Inaduamnge tati küla trokiñ feypilelu ti mafün mu ka tati trawün ayüwün-ngechi rupaleal mülelu La Atalaya, 15 konchi octubre 2006, pagina 18-31.\n^ parr. 20 Inaduamnge La Atalaya, 15 konchi febrero 2007, pagina 30 ka 31.\n^ parr. 24 Ñi entuel pu Dungukelu Iney Ngen Jewba.\nTAIÑ KELLUAETEW KÜME DULLIAL\nKiñeke dungu ñi rupan mu müley taiñ pengelal tunte taiñ piwkeyefiel ta Jewba ka tunte adümuwkeiñ Biblia ñi küme ngülam. Feychi dungu rupayafuy kiñe peñi kam lamngen mangelelieyew tañi afkadi koneltunolu Jewba ñi trokiñche mew tañi amual tañi reñma engu kiñe kawiñ mu ñi femkeel ti pu poyekenofilu ta Jewba. Kiñeke amuafuyngün ka weda duamel-layafuyngün ñi rakiduam. Welu kakelu amulayafuyngün. Tati amulu küme pengelafuy tañi femün mu ñi koneltukenon feychi kawiñ mu, welu may amuy ñi küme rupaleal tañi reñma engün.\nWelu kümeafuy petu ñi amunon tañi reñma mu, tati kristiano yamüwün mu ñi kimelafiel tañi afkadi chumngechi newe küme duamkülelayafuy tañi pu reñma dikümtukuelieyew ñi femal kiñe dungu ñi femkenoel Jewba tañi pu che. Fey tañi afkadi koneltulenolu Jewba tañi trokiñche mew doyümafuy ñi pemeafiel tañi pu che ka antü mu (1 Pedro 3:15).\nWelu tati kristiana feypifile feychi dungu tañi füta, welu tüfa dikümtukuelieyew ñi amual, ¿chumafuy? Rakiduamafuy tañi füta ñi longkolen kidu mew, ka kimniey ñi ileltukefiel tañi reñma (Kolosense 3:18). Feymu ti domo rakiduamafuy: “Tañi wentru elueiñmew ti iyael kidu tañi reñma ñi ruka mu”, feymu rakiduamafuy ñi amuldungual kütu üye mu. Tati iyael podkülelay, dewmangelu rume kiñe kawiñ mu ñi femkeel pu che poyekenofilu ta Jewba (1 Korintio 8:8). Tati domo kiñe iyael müten trokiafuy ñi dewmangeel. Welu koneltulayafuy tati brindis, ülkantun, chalintukun kam kangelu dungu rume ñi femngekeel feychi kawiñ mu.\nKafey müley ñi rakiduamal chumngechi duamnagay kakelu pu che ñi peetew tañi ikünumen feychi antü ñi reñma tañi ruka mu. Kiñe che kimle ñi pemefiel tañi pu che kiñe kawiñ mu, ¿weda duamküleafuy tañi rakiduam? (1 Korintio 8:9; 10:23, 24.)\nKafey müley ñi ramtuwal: “¿Tañi reñma dikümtukuaenew ñi femal kiñe dungu Jewba ñi ayükenoel?”. Kiñeke mu taiñ yewelkangenoal femürpuafuiñ kiñeke dungu ñi ayükenoel ta Jewba. Feymu kümeafuy ti kristiana ñi küme rakiduamal petu tañi dullinon. Müley ñi ngüneduamal kom tati dungu feypingelu faw ka chem ñi feypietew tañi rakiduam (Hecho 24:16).\n¿Mülefuy ñi llowal kiñe aguinaldo?\nNavidad mu ka 18 de septiembre mew, kiñeke küdaw mew elungekey kiñe aguinaldo. ¿Mülefuy ñi llowal tüfa kiñe Dungukelu Iney Ngen Jewba? Femafuy. Tati ngen küdaw rakiduamlayafuy chi tati küdawkelu ñi koneltuken feychi kawiñ mu llowle ti aguinaldo. Ñi wewel ti empresa tati ngen küdaw eluafuy chi ñi pu küdawkelu pichin plata, kam ñi pengelal tañi mañumniefiel ñi küdawel feychi tripantu mu, kam ñi yafültukuafiel pu küdawkelu ñi doy küme küdawal. Elukefi chi tati aguinaldo kom tati pu küdawkelu, judio ngele, musulman, ka chem religion niele rume, ka koneltule kam koneltulenole ti kawiñ mu. Feymu elungele rume ti aguinaldo feychi kawiñ mu kam ñi üy nüwkülele rume Navidad kam 18 de septiembre mew, katrütungelayay ñi llowafiel kiñe Dungukelu Iney Ngen Jewba.\nKiñeke che wülkey yewün religioso kawiñ ñi mülen mu, trür feyentulenole rume kiñe mupiltun mu tati llowlu ti yewün. Fey kiñe che chaf küdawkelu engu kam kiñe reñma feypiafuy: “Kimün eymi tami koneltukenon tüfachi kawiñ mu, welu ayülefun tami llowafiel tüfachi yewün”. Tati kristiano ñi rakiduam eluñmafile ñi femal, llowafuy ti yewün ka mañumtuafuy, welu chem feypilayafuy rume ti kawiñ dungu (Hecho 23:1). Ka antü kümeafuy taiñ feypiafiel yamüwün mew chem taiñ rakiduamken tati wül-lu ti yewün ñi weda duamnoal.\nWelu kiñe che elueliyiñmu kiñe yewün ñi pengelal taiñ newenkülenon ti mupiltun mu kam taiñ ngoymanentual Biblia ñi ngülam taiñ kidutu kümelkawal, ¿fey chumafuiñ? Llowlayafuiñ llemay. Iñchiñ küpa poyekefiyiñ Jewba müten (Matew 4:8-10).\nPu Dungukelu Iney Ngen Jewba, ¿chumngelu kawiñmakelafingün ti Domingo Paskual?


Luka 4 ARNNT - Jesus ngünenieetew ti Lif Küme Püllü, - Bible Search\nJesus ta kintukaduamngey\n(Matew 4.1-11; Marku 1.12-13)\n1Jesus ngünenieetew ti Lif Küme Püllü, wiñopay ti Jordan lewfü mew, fey Ngünechen ñi Lif Küme Püllü ñi pepiluwün mew puwi ti uwe mapu mew. 2Üyew mülepuy meli mari antü, fey ti weküfü kintukaduameyew. Chem iyael rume irkelay feychi rupayechi antü mew, fey rupalu ti meli mari antü wüla, fey ngüñüy. 3Feymew ti weküfü feypieyew:\n—Eymi ta Ngünechen ñi Fotüm, fey feypifinge may ti kura ñi kofkewtuael.\n4Fey Jesus llowdungufi ti weküfü:\n—Ti Wirin Chillka ta feypiley: ‘Re kofke mew müten ta mongeluwkelay ta che,+ welu ka femngechi mongeleay Ngünechen ñi dungu mew.’+\n5Feymew ti weküfü kiñe lelen mew doy alü püralu mew puwüleyew. Fey pengeleleyew kom ti trokiñke mapu müleyelu kom chüf mapu mew, 6fey feypieyew:\n—Iñche eluaeyu kom tüfachi pepiluwün ka femngechi tati fentren chemkün ñi nieel ti trokiñke mapu. Iñche kom elungen tati, feymew eluafiñ iney rume iñche tañi ayüel. 7Eymi kiñewülmi iñche mew ka püramyeeli ngillatun mew, kom chüf mapu eymingeay.\n8Fey Jesus llowdungufi ti weküfü:\n—Ti Wirin Chillka mew ta feypiley: ‘Püramyeafimi ngillatun mew ka poyeafimi tami Ñidol Ngünechen müten.’+\n9Feymew ti weküfü ka yeeyew ta Jerusalen waria mew, fey pürampueyew ti doy alü püralechi wechuñ ngillatuwe ruka mew, fey fepieyew:\n—Eymi ta Ngünechen ñi Fotüm, fey ütrüfnagümuwnge ta nageltu, 10Wirin Chillka mew am feypilelu: ‘Ngünechen werküay tañi werken püllü tami montulaetew. 11Witrañpüramtuaeymew ñi kuwü mew tami allfüpunoael ti kura mew.’+\n12Fey Jesus llowdungufi ti weküfü:\n—Ka feypiley ta Wirin Chillka: ‘Kintukaduamkefilnge ta Ñidol Ngünechen.’+\n13Feymew ti weküfü, pewenolu ñi chumael ka chumngechi ñi kintukaduamafiel ta Jesus, püntütripatuy ta kisu mew kiñe mufün antü.\n(Matew 4.12-17; Marku 1.14-15)\n14Fey Jesus wiñotuy ta Galilea fey ti Lif Küme Püllü ñi pepiluwün mew. Re kisu mew müten nütramkaletuy ti pu che wall püle müleyechi trokiñ mapu mew. 15Kimeltuyawi kom püle chew ñi mülemum ta sinagoga,+ fey kom ti pu che rume sakieyew.\nDuamkünungelay ta Jesus Nasaret waria mew\n(Matew 13.53-58; Marku 6.1-6)\n16Fey Jesus mülepuy ta Nasaret, tañi trempüramelchi waria mew. Fey ti ürkütun antü mew konpuy tati sinagoga mew femngechi wimtulerkelu am, feymew witray tañi chillkatuafiel tati Wirin Chillka. 17Fey elungey ñi chillkatuafiel Isaia ñi wirielchi dungu. Fey nülaentufilu, chillkatufi chew tañi wirintukulemum tüfachi dungun:\n18“Ñidol tañi Lif Küme Püllü müley iñche mew.\nKisu ta dullienew tañi wewpilelafiel tati we kimelün dungu tati pu ñom piwkengelu.\nKa femngechi werküenew tañi kimelafiel tati pu püresulelu reke tañi yafkan mew\nka ñi eluafiel pelon tati trawmangelu ka ñi montulpayafiel ti kutrankawünngechi mongelelu.\n19Ka tañi kimelael tañi dew akun ñi kimelngeael Ñidol ñi küme dungu.”+\n20Feymew Jesus pürüm chümpokünutufi ti chillka ka nüfüleltufi ti kellulelu sinagoga mew, fey anükünuwtuy. Feymew kom ti müleyelu tüfey mew lelinierkeeyew. 21Fey kisu llituy ñi dunguael feypilen mew:\n—Fachantü dew mupiy tüfachi wirin dungu eymün mew.\n22Kom ti pu che rume küme nütramyefi ta Jesus ka afmatuleweyngün ñi fente küme dungu ñi feypiel mew. Feymew welukonkechi ramtuwingün:\n—¿Tüfa no anta Jose tañi fotüm?\n23Fey Jesus llowdunguy:\n—Rüf dungu mew feypimuan tati: ‘Eymi lawentuchefe, kisu wüne lawentunge tami pu che.’ Ka femngechi may ta feypimuan: ‘Taiñ allküel tami chumün ta Kapernaum ka femnge eymi tami mapu mew.’ 24Fey amuley ñi feypilen:\n—Rüf dungu feypiwayiñ chem pelon wentru no rume, sakin chengekelay kisu ñi mapu mew. 25Rüf dungu mew mülefuy fentren pu lantu domo Israel mew, feychi mongelelu ti pelon wentru Elia. Feychi mew mawünlay küla tripantu ka kayu küyen, fey rume müley ta ngüñün kom ti trokiñ mapu mew. 26Fey Elia ta werküngelay ti pu lantu domo mülelu pu israelche mew, welu amuy ta Sarepta mülechi lantu domo mew, tüfa pülleley ta Sidon waria mew. 27Ka rume mülerkey ti lepra kutranngelu feychi mongelelu tati pelon wentru Elisew, fey kiñe no rume tremolngelay engün, welu tremolngey ta Naman müten, Siria tuwlu.\n28Femngechi feypingelu, kom tüfeychi pu che mülelu tati sinagoga mew rume lladküy engün. 29Feymew witrapüray engün ka wemünentufi engün ta Jesus feytichi waria mew, ka yefingün kiñe lilkülechi wingkul püle. Tüye mew ütrüfnagümafulu engün ta Jesus ti lilkülelu mew, 30welu Jesus katrürupay kisu engün ñi rangiñ mew, fey kañpüle amutuy.\nKiñe wentru konweküfülelu\n31Feymew Jesus amuy ta Kapernaum waria mew, tati mülelu ta Galilea. Tüfey mew kimeltumekefi ti pu che ti ürkütun antü mew. 32Feymew ti pu che rume afmatulewey tañi femngechi kimeltungen mew, ka fentren pepiluwün mew dungumekelu am.\n33Fey ti sinagoga mew mülerkey kiñe wentru kontunieetew weküfü. Tati weküfü, fey tüfa wirarüy fütra newentu:\n34—¡Elkünumuiñ! ¿Chumngelu anta wütumupaiñ ta iñchiñ, Jesus Nasaret tuwlu? ¿Wütumupaiñ taiñ apümkamupayafiel? Iñche ta kimnieeyu, ka kimnien eymi ta Ngünechen tañi lif küme Dullinngen.\n35Feymew Jesus katrütudungufi tiyechi weküfü feypilen mew:\n—¡Dungukilnge ka elkünutufinge ta tüfeychi wentru!\nFeymew ti weküfü ütrüfpuwülfi pülli mew ti wentru chew müley ti pu che, feymew tripatuy ti wentru mew ka chem wesa allfül-lafi rume. 36Femngechi kom pellkey engün, ka welukonkechi feypiwi engün: “¿Chem dungun anta tüfa? Kom pepiluwün mew ka newentu dungun mew tüfachi wentru wemünentufi ti weküfü ñi tripatuael ti wentru mew, ¡fey ti pu weküfü tripatukey!”\n37Feymew itrokom püle mülechi pu che Galilea trokiñ mapu mew nütramyefi engün ta Jesus.\nJesus tremoltufi ta Pedro tañi llalla\n(Matew 8.14-15; Marku 1.29-31)\n38Tripatulu Jesus ti sinagoga mew, fey konpuy Simon ñi ruka mew. Simon ñi llalla rume aling kutrankülerkey, fey llellipungey ta Jesus ñi tremoltuafiel. 39Feymew Jesus nagkintufi ti kuse, fey werküfi ti aling kutran ñi tripatuael ti kuse mew, fey tremoltuy ti aling kutran mew. Feychi lelen mew müten Simon ñi llalla witratuy ka pürüm eluwi ñi poyeafiel ta Jesus.\nJesus tremolyetufi rume fentren kutran\n(Matew 8.16-17; Marku 1.32-34)\n40Fey dew ella konchi antü mew, kom ti pu kutranküleyelu ka fill wesake kutran nielu, küpalngey ta Jesus mew. Fey Jesus wente puwülelfi ñi kuwü kake kiñeke ti pu kutran, fey tremolyetufi. 41Fentren pu kutran mew wirarkülen tripayetuy ti pu weküfü:\n“¡Eymi Ngünechen ñi Fotüm lle!” pi engün.\nWelu Jesus katrütudunguniefi ti pu weküfü ka elulafi ñi dunguael engün. Jesus femngechi femfi tati pu weküfü, kisu engün am kimnieetew Ngünechen ñi Cristongen.\nJesus kimelüy tañi werkün dungu ti sinagoga mew\n42Fey wünlu dewma, Jesus tripatuy ti waria mew, fey amuy püntütripalechi lelfün mew. Welu ti pu che kintueyew, fey puwi engün chew ñi mülepumum ta Jesus, ayürkefulu engün am Jesus ñi müleweael kisu engün mew, fey ñi amunoael kañpüle. 43Welu Jesus feypifi ti pu che:\n—Iñche müley tañi kimelafiel Ngünechen ñi küme dungu tati kakelu waria mew kafey, ñi femngechi femael am werküngelu ta iñche.\n44Feyta famngechi Jesus miyawi ñi kimelafiel ti werken dungu ta Galilea müleyechi sinagoga mew.+


KIÑE pichi waria Gujarat mu (India), John tañi chaw fawtisawi ñi Dungukelu Iney Ngen Jewba ngeal, 60 tripantu kuyfi mew. Welu John ka tañi epu peñi, küla lamngen ka ñi ñuke konkefuyngün pu katoliko mu, feymu chaftukefingün tañi chaw ñi feyentukeel.\nKiñe antü, John tañi chaw feypieyew: ‘Yelelafuymi kiñe karta ta kiñe peñi konkelu tañi trawünche mu’. Welu feychi puliwen John allfüy tañi changüll kuwü petu nülafilu kiñe fütra palti pañillwengelu. Allfülelu rume, femi tañi chaw ñi feypietew, fey impolkünufi tañi changüll kuwü ka amuy tañi chaw ñi weni mu.\nPuwlu John, elufi ti karta tati peñi ñi domo. Kidu konkey pu Dungukelu Iney Ngen Jewba mu. Tüfachi domo ngüneduami John ñi allfülen ka kellueyew. Fey tañi nieelchi lawen mu, liftufi John tañi allfen ka impolkünufi tañi changüll kuwü. Fey wüla, elufi ta John kiñe eñumkülechi te. Feychi domo piwkeyen mu nütramkalelfi ta John Biblia ñi dungu.\nTüfachi domo ñi fürenechen mu, John doy küme trokifi pu Dungukelu Iney Ngen Jewba. Feymu ramtulelfi epu dungu ñi trürngenon pu katoliko ka pu Dungukelu Iney Ngen Jewba ñi feyentun mu. Feypifi: ‘¿Jesus ka Chaw Dios kiñengeyngu? Pu kristiano, ¿müley ñi ngillatuafiel ta Maria?’. Tüfachi lamngen kimnierpuy nga John ñi kewün dungu, gujarati pingelu, feymu Biblia mu llowdungueyew kidu ñi kewün mu, ka elueyew ti papil “Estas buenas nuevas del Reino”.\nJohn ngüneduamlu ti papil, kimtukuy ñi papeltumeken ti rüf dungu. Fey pemefi kiñe saserdote ka ramtulelfi feychi epu dungu tañi dew ramtulelfiel ti lamngen. Fey ti saserdote fütra illkuy ka ütrüftueyew kiñe Biblia, ka wirareleyew: “¡Weküfükünuwimi! Pengelen chem trokiñ Biblia mu feypiley Chaw Dios ka Jesus ñi kiñengenon engu. Pengelen chew feypiley ñi kümenon ngillatuafiel ta Maria. ¡Pengelelen!”. John afmatulewey tati saserdote ñi femün mu, feymu feypilelfi ñi amuwenoal kiñe iglesia catolica mu no rume. ¡Fey femwelay llemay!\nJohn chillkatuy ti Biblia pu Dungukelu Iney Ngen Jewba engün, fey piwkentukuy tati rüf dungu ka eluwi ñi poyeafiel ta Jewba. Rupalu ta antü, kakelu tañi pu che ka femingün tüfa. Fey 60 tripantu rupalu wüla, John ngüneduamfilu ñi changüll kuwü, petu rakiduamtukukey feychi lamngen ñi fürenecheken, ka chumngechi tüfa kellueyew tañi poyeafiel ta Jewba kom ñi mongen mu (2 Korintio 6:4, 6).


Ngünechen ñi Küme Dungu Marku 3\nTati wentru lañmalelu tañi kuwü\n(Matew 12.9-14; Luka 6.6-11)\n1 Jesus ka konpuy ta kiñe sinagoga* sinagoga: kake kiñeke lofche judiu tuwünngelu niekefuy ñi sinagoga pingechi ruka ñi trawüluam engün ka ñi kimeltungeam engün. mew. Tüfey mew mülerkey ta kiñe wentru lañmalelu tañi kuwü. 2 Fey inaduamniengey ta Jesus ñi tremolpeafiel may ta ürkütun antü mew, femngechi tañi dalluntukuafiel engün. 3 Feymew Jesus feypifi ti wentru, lañmalelu ñi kuwü:\n—Witrange, ka rangi ti pu che witrakünuwnge.\n4 Feymew ka ramtufi ti kakelu pu che:\n—¿Chem dungu anta feley tañi femael ta che ürkütun antü mew: ñi femael küme dungu kam wesa dungu? ¿Ñi montulmangeael ñi mongen ta kiñe che kam ñi elungeael ñi layael?\nWelu kisu engün chem pilay rume. 5 Jesus lladkenkechi adkintufi ti pu che tañi walloñmanieetew, ka weñangküduami ayünolu engün am ñi piwkentukuafiel ti dungu, fey feypifi ta tiyechi wentru:\n—Norümentunge tami kuwü.\nFey ti wentru norümentuy tañi kuwü, fey tremolewetuy. 6 Welu tripatulu müten tati pu farisew, eluwi engün tañi trürümdunguael Erode tañi kelluntukunieetewchi pu che† Erode tañi kelluntukunieetewchi pu che: kiñe trokiñ judiuche ayülelu Erode ñi gobernadorküleael, welu ti Roma tuwchi gobernador no. engün femngechi tañi langümafiel engün ta Jesus.\nRume fentren che ta müley inaltu ti pichi lafken mew\n7 Jesus amuy tañi pu disipulu engün inaltu pichi lafken, fey inaeyew ta rume fentren che tuwlu ta Galilea. 8 Fey kimngelu ñi femken afmatufal dungu, fey akuyey tañi pepayaetew fentren che tuwlu ta Judea, tuwlu Jerusalen, ka Idumea, ka fentren che mülelu Jordan tañi tripawe antü püle ka Tiro engu Sidon tañi trokiñ mapu. 9 Fey tüfachi dungu mew, Jesus feypifi tañi pu disipulu tañi nielpayaetew kiñe farku, femngechi tañi famentuwküleael fey ñi tenfikamekenoaetew ti pu che. 10 Jesus am fentren che tremolfilu, kom tati pu kutran rume fülkonmekepuy ta kisu mew femngechi tañi idapuaetew. 11 Fey tati pu weküfü pefilu ta Jesus, lukutunagmekey engün Jesus ñi fül mew ka wirarümekey:\n—¡Eymi ta Ngünechen tañi Fotüm!\n12 Welu Jesus katrütudunguniefi ti pu weküfü newentu dungun mew ñi feypinoael engün rangi tati pu che ñi ineyngen ta kisu.\nJesus dullintufi tati mari epu apostol\n(Matew 10.1-4; Luka 6.12-16)\n13 Feymew dew rupalu tüfachi dungu, Jesus pürapuy kiñe wingkul mew, fey mütrümyefi kiñeke ti pu che kisu tañi dullitunieel. Fey dew trawüluwkülelu engün, 14 dullintuyey ta kisu engün mew mari epu wentru, tañi kompañaetew engün ka tañi werküafiel ñi kimelael tati küme werken dungu. Fey tüfa engün ta apostol‡ apostol: Jesus tañi dullielchi wentru tañi werküel ñi wewpiafiel ti werken montuluwün dungu. pingey, 15 ka elungey pepiluwün tañi wemünentuafiel tati pu weküfü. 16 Fey tüfa tati mari epu wentru tañi dullintuel:\nSimon, tati Pedro pintukulel ñi üy,\n17 ti epu peñiwen Santiaw ka Juan, Sefedew tañi epu fotüm, fey engu Boanerge pintukulelfi tañi üy (tralkan tañi fotüm piael ürke)\nka Santiaw, Alfew tañi fotüm\nSimon tati Selote,§ Selote: fey tüfa ta kiñe wentru koneltulelu kiñe trokiñ malokachefe mew ayülelu ñi weychayafiel tati pu romache ngüneniefilu tati pu judiu Israel mapu mew.\n19 ka Juda Iskariote, fey tüfa lle tati ellka ngünenmatufilu ta Jesus.\nFeypintukungey ta Jesus ñi llowün pepiluwün ta weküfü mew\n(Matew 12.22-32; Luka 11.14-23, 12.10)\n20 Feymew ka konpuy ta Jesus kiñe ruka mew. Fey trawülu am ta rume fentren che, pepi ilay rume ta kisu ka tañi pu disipulu no rume. 21 Fey Jesus tañi pu reñma kimlu engün tañi femngechi dungu ñi femmeken, amuy engün ñi yemetuafiel. “Wedweduwi tati” pirkey engün.\n22 Ka femngechi tati pu kimeltukelu ta Moyse ñi ley dungu tuwlu ta Jerusalen akuy engün ka feypipay: “Belsebu,* Belsebu: Satana pin ürke, tati longkolelu ti pu weküfü mew. tati rüf longkolelu ti pu weküfü mew, fey ta elueyew pepiluwün ta tüfachi wentru tañi pepi wemünentuafiel tati pu weküfü.”\n23 Fey Jesus mütrümfi ti pu kimeltukelu ta Moyse ñi ley dungu, fey kiñe adkünu dungu mew feypifi: “¿Chumngechi anta weküfü wemünentuafuy ta weküfü? 24 Kiñe fütra trokiñ mapu mew mülechi pu che wichuke püntükawkülele ka kayñetuwkülele engün turpu kiñewkülelayafuy. 25 Ka femngechi kiñe reñmawen pu che wichuke püntükawkülele engün, turpu kiñewkülelayafuy. 26 Fey weküfü wichu püntükawkülele, ka kisutu kewatuwle, rumel küme felelayafuy. Puwafuy may kisutu ñi apümkawün.\n27 “Iney rume ta konpulayafuy kiñe rume newenngechi wentru ñi ruka mew tañi müntuñmayafiel ñi nieelchi chemkün, wünelu mew trarinofile. Welu trarikünufile, fey wülake pepi müntuñmayafuy kom ñi nieel.\n28 “Rüf dungu ta feypiwayiñ Ngünechen ta feleay tañi wiñoduamatufiel ta pu che, kom tañi yafkan mew ka kom tañi wesa pikeel mew engün. 29 Welu tati kayñetudungufilu tati Lif Küme Püllü, chumkawnorume wiñoduamangelayay. Fey ta rumel feleay ñi yafkalen.”\n30 Fey tüfachi dungu feypi ta Jesus, kisu engün am “konweküfüley” pifilu engün.\nJesus tañi ñuke ka tañi pu peñi\n(Matew 12.46-50; Luka 8.19-21)\n31 Feymew ta akuy Jesus tañi ñuke ka tañi inanke pu peñi, welu wekuntu mülepay engün. Feymew “tripapape” pifalngey. 32 Fey ti pu che, anülelu Jesus tañi inafül püle, feypieyew:\n—Tami ñuke, ka tami pu peñi† Kiñeke kuyfi wirin mew feypiley “Tami ñuke, tami pu peñi ka lamngen...” wekuntu mülepay. ‘Tripapape’ pieymew engün.\n33 Fey Jesus ta llowdunguy:\n—¿Iney anta iñche ñi ñuke ka tañi pu peñi?\n34 Feymew müten, adkintufi tati pu che anüleyelu kisu tañi inafül püle, ka amul feypifi:\n—Tüfa engün ta iñche tañi ñuke, ka tañi pu peñi. 35 Fey iney rume ta küdawyefile Ngünechen tañi ayükeelchi dungu, fey iñche tañi peñi, ñi lamngen ka tañi ñuke.\n*3:1 sinagoga: kake kiñeke lofche judiu tuwünngelu niekefuy ñi sinagoga pingechi ruka ñi trawüluam engün ka ñi kimeltungeam engün.\n†3:6 Erode tañi kelluntukunieetewchi pu che: kiñe trokiñ judiuche ayülelu Erode ñi gobernadorküleael, welu ti Roma tuwchi gobernador no.\n‡3:14 apostol: Jesus tañi dullielchi wentru tañi werküel ñi wewpiafiel ti werken montuluwün dungu.\n§3:18 Selote: fey tüfa ta kiñe wentru koneltulelu kiñe trokiñ malokachefe mew ayülelu ñi weychayafiel tati pu romache ngüneniefilu tati pu judiu Israel mapu mew.\n*3:22 Belsebu: Satana pin ürke, tati longkolelu ti pu weküfü mew.\n†3:32 Kiñeke kuyfi wirin mew feypiley “Tami ñuke, tami pu peñi ka lamngen...”


Inanienge ti rüfngechi religion | Biblia ñi kimeltukeel\nInanienge ti rüfngechi religion\n¿Chem kimeltukey ta Biblia ñi pünengeal adentun?\nPu kristiano, ¿chem rakiduamkeyngün tati religioso kawiñ mu?\n¿Chumngechi küme dunguafuymi tami feyentun lladkülkanoal ta che?\n1, 2. Eymi koneltuwenolu am ti koyla religion, ¿chem müley tami ramtuwal ka chumngelu falin-ngey ñi femal tüfa?\nRAKIDUAMNGE eymi kimülmi kiñe che ñi ellka tukumekeeymu feneno tami posoko mu, tüfa mu layafuymi. Feymu, ¿chumafuymi kay? Eymi matu kintufemafuymi lif ko tami pütokoal. Welu müley tami ramtuwal: “¿Niepen may feychi feneno tañi kuerpu mu?”.\n2 Ka femngechi rupakey tati koylake religion mu. Biblia kimeltukey podküley reke ñi kimeltun ka ñi ünufalchi femün (2 Korintio 6:17). Feymu lle duamfali ñi tripatual ‘Tati Fütra Babilonia’, tüfa ta kom tati koylake religion Mapu mu mülelu (Apokalipsi 18:2, 4). Eymi kay, ¿famtripatuymi? Femülmi, ¡sakifalimi tati! Welu famtripatulmi ti koyla religion mu kam feypikünulmi tami koneltuwenoal tüfa mu, fentepuwlay tati. Ka müley tami ramtuwal: “¿Petu niewepen may tüfachi koyla religion ñi dungu?”. Peaiñ kiñeke dungu.\nTATI ADENTUN KA KUYFIKE CHE YEM ÑI POYENGEKEN\n3. a) Feypinge, ¿chem pin ta Biblia ti adentun ñi poyengekeel? Ka ¿chumngelu kiñeke che küdawngey ñi llowmayal ta Chaw Ngünechen ñi rakiduamken ti adentun mu? b) Eymi nielmi kiñe chemkün nüwkülelu ti koylake religion mu, ¿chumafimi tüfa?\n3 Kiñeke che alüñma mu niekeyngün kiñe kürus, ka tati longkolechi religioso ñi adentun, kam kiñe altar tañi ruka mew. ¿Eymi ka femkeymi? Femülmi tüfa, rakiduamafuymi chi ngillatufilmi Chaw Ngünechen chem adentun mu no rume, kümelayafuy tüfa. Kafey sakinieafuymi tüfachi adentun. Welu Chaw Ngünechen feypi chumngechi ayükey ñi poyengeal kidu, ka tati Biblia kimeltukey Jewba pilay ñi poyengeal adentun mu (papeltunge Éxodo 20:4, 5; Salmo 115:4-8; Isaías 42:8; 1 Juan 5:21). Fey llemay tami koneltuleal ti rüfngechi religion mu, müley tami apümkayafiel itrofill chemkün nüwkülelu ti koyla religion mew. Jewba reke pekeafimi kiñe “üdefalngechi dungu” (Deuteronomio 27:15).\n4. a) ¿Chumngelu ngünamfali pu kuyfike che yem ñi poyengeal? b) ¿Chumngelu Jewba eluñmalafi pu israelche ñi fülkonafiel pu wedake püllü mu?\n4 Ka kiñe dungu ñi femkeel fentren koylake religion, poyekefingün tañi pu kuyfike che yem. Petu ñi kimnon tati rüf dungu Biblia mu mülelu, kiñeke che feyentukefuy ti pu layelu amuketuy chew ñi mülen tati pu püllü, ka tüfa engün kelluafeiñmew kam wedalkayafeiñmew. Feymu ñi tüngküleal tami kuyfike che yem fillke dungu femkefuymi chi. Welu dew kimimi kayu chillkatun tüfachi lifru mu, tati pu layelu kañpüle amutukelayngün ñi müleal. Feymu lle ngünam dungulelafuymi pu layechi che. Kom feychi werkün dungu taiñ piwkeyen layechi che ñi trokifiel iñchiñ, rüfkünu may pu weküfü mu küpay tati. Tüfa mu Chaw Jewba eluñmalafi pu israelche ñi dunguafiel ti pu layelu, ka ñi femal chem dungu no rume ñi fülkonal pu wedake püllü mu (papeltunge Deuteronomio 18:10-12).\n5. Eymi pünekelmi adentun, ka poyekelmi tami kuyfike che yem, ¿chumafuymi fewla?\n5 Eymi inaniekefilmi kiñe religion pünekelu ti adentun ñi poyengekeel kam poyekefi pu kuyfike che yem, ¿chumafuymi kay? Ngüneduamfinge tati texto Biblia mu mülelu pengelkelu Jewba ñi rakiduamken tüfachi femün mu. Fill antü ngillatufinge ta Jewba; feypifinge tami küpa koneltuleal ti rüfngechi religion mu ka ngillatufinge ta Jewba tami kelluaetew rakiduamküleal kidu reke (Isaías 55:9).\nPU WÜNENKE KRISTIANO KONKELAFUYNGÜN TATI NAVIDAD MEW\n6, 7. a) ¿Chem tukulpangekefuy ti Navidad mu, ka pu kristiano wünen siglo mu kay kawiñmakefuyngün? b) Jesus ñi pu disipulo ñi antü mu, ¿chemu koneltulefuy ti püwültripantun?\n6 Konliyiñ kiñeke kawiñ femkelu pu che, ka nüwkülelu koylake religion mu, podümafuiñ taiñ poyefiel ta Chaw Jewba. Tüfa ta kiñe, ti Navidad kawiñ. Tüfachi kawiñ mu, tukulpangekey Jesukristo ñi choyüngen ka epe kom pu kristiano religion trokiwkelu koneltukey tüfa mu. Welu Jesus ñi pu inanieetew wünen siglo mu kimüñmangekelay ñi koneltuken tüfachi kawiñ mu. Kiñe lifru feypi: “Epu pataka tripantu rupalu wüla Jesus ñi choyüngen mu, iney no rume kimkelafuy chem antü Jesus ñi choyüngen, ka kiñekentu müten duamkülekefuy tüfa mu”.\n7 Ka Jesus ñi pu inanieetew kimkefulu rume chem antü Jesus ñi choyüngen, kawiñmangekelafuy tañi püwültripantun ta Jesus, ¿chumngelu? Pu wünen kristiano “rakiduamkefuyngün tüfachi kawiñ kuyfike [...] koylake wimtun mew tuwün-ngey tati” (Las cosas nuestras de cada día). Biblia feypi epu ülmen longkolelu kawiñmakefuy ñi püwültripantun, tüfa poyekelafuyngu ta Chaw Jewba (Génesis 40:20; Marku 6:21). Ka femngekefuy kawiñ pu koylake dios ñi poyengekeel mu. Rakiduamnge tüfa, pu romache 24 konchi mayo küyen mu kawiñmalelkefuyngün ti diosa Diana ñi choyüngen ka inalechi antü mu, ti dios antü Apolo pingelu. Femngechi tati püwültripantun koneltulekelafuy kristiano dungu mu, welu may tati koylake dios ñi poyengekeel mew.\n8. Feypinge chumngechi ti püwültripantun nüwküley tati wele dungu mu.\n8 Kafey wünen siglo mu pu kristiano kawiñmakelafuyngün Jesus ñi choyüngen, fey engün kimkefulu am ti püwültripantun nüwküley tati wele dungu mu (superstición). Kuyfi mu, fentren griegoche ka romache feyentukefuyngün tati pu che ñi nieel kiñe püllü ñi ingkakeetew mülefulu feychi antü ñi choyüngen ta che, ka dapikeeyew kom ñi mongen mu. Ka feychi antü mu, pu kristianongenolu kawiñmakefuy ti püwültripantun, rakiduamkefulu am feychi femün mu tañi pu dios ingkanieafi tati che püwültripantukelu. Welu Jewba turpu ayükelay kiñe kawiñ ñi koneltuñmangeal ta Jesus ti wele dungu mu (Isaías 65:11, 12). Feymu, ¿chumngelu am fentren che kawiñmakefingün tati Navidad?\nTATI NAVIDAD ÑI TUWÜN-NGEN\n9. ¿Chumngelu elkünungey ti 25 konchi diciembre küyen ñi tukulpangeal Jesus ñi choyüngen?\n9 Küla pataka tripantu rupalu Jesus ñi mülewmupan Mapu mu, tati pu che eluwi ñi kawiñmayal Jesus ñi choyüngen 25 konchi diciembre küyen mu. Welu Jesus choyüngelay diciembre küyen mu *. Feymew, ¿chumngelu elkünungey feychi antü? Kiñeke che kristiano trokiwkelu “welutukukünufingün feychi kawiñ kristianongenolu ta kakelu kristiano kawiñ kechilelu. [...] Roma mew tati pu che kristianongenolu elkünukeyngün feychi 25 konchi diciembre küyen mu ñi kawiñmayal [...] tati we tripachi ‘Wewngekenochi Antü’ pingelu” (Enciclopedia de la Religión Católica). Pukem mu, doy eñumngenochi antü tati che kristianongenolu pepikakefuyngün kiñe ngillatun ñi wiñowefpatual chi antü, fey ñi wülal tañi pelon ka tañi are. Rakiduamkefuyngün ti 25 konchi diciembre küyen mu ti Antü eluwkefuy ñi wiñotun. Pu longkolechi religioso llowfingün tüfachi kawiñ kristiano ñi trokingeal, femngechi pu che feyentukenolu ñi “Kristianongerpual”. *\n10. Kuyfi mu kiñeke che, ¿chumngelu kawiñmakelafuy ti Navidad?\n10 Fütra kuyfi kimniengekey ti Navidad kawiñ ñi kristiano tuwün-ngenon. Ka Biblia mu tuwün-ngenolu am, feychi 1600 tripantu mu, tüfachi kawiñ katrütuñmangekefuy Inglaterra trokiñ mapu ka kiñeke Norteamericano lof mapu mew. Femngechi tati pu che küdawkenolu ti Navidad mu multangekefuy. Welu pichin rupachi antü müten wiñoweftripatuy tati kuyfike wimtun ka trapümngetuy kakelu wimtun. Fey ti Navidad kiñe fütra kawiñ ngetuy ka fentren trokiñ mapu mew amuley ñi kawiñmangekem. Welu may tati pu che küpa ayüwülkefilu ta Chaw Ngünechen küme kimniey tati Navidad ñi nüwkülen ti koylake religion mew, feymu kawiñmakelayngün chem kawiñ no rume kristiano tuwünngenolu. *\nTATI KAWIÑ ÑI TUWÜN-NGEN, ¿RÜF FALINTUFALPEY MAY?\n11. ¿Chumngelu kiñeke che kawiñmakey kiñeke kawiñ? Welu iñchiñ mu, ¿chem doy falintufali?\n11 Kiñeke che kimtukunieyngün ñi mülen fillke kawiñ ka ti Navidad kristiano tuwün-ngenolu, welu kawiñmakefingün tüfa. Fey engün feypikey “epe kom che rakiduamkelay tüfachi kawiñ ñi nüwkülen ti koyla religion mu”, kafey allmalltukeyngün ñi kawiñmayal ñi trawüal tañi pu che engün. ¿Eymi femngechi rakiduamkeymi? Femngechi femülmi, tüfa pengeli tami doy piwkeyeniefiel tami pu che, tati koyla religion no, tüfa doy küdawtuaeymu tami konal ti rüfngechi religion mu. Welu rakiduamnge tüfa, Jewba dewmay tati pu reñmawen, fey ayükey tami küme tutewküleal tami pu che engün. Welu müley fillke dungu tami femal tami pu che mew, ka ayüwülafiel ta Chaw Ngünechen. Feymu ti apostol Pablo feypi: ‘Amulemün tamün femael Ñidol tañi tutekeetewchi dungu’, tüfa doy falintufali kom iñchiñ mew (Efesio 5:10).\n¿Ñimituafuymi kiñe kochü pastilla tranakonlu alkantarilla mew, ka iyafuymi?\n12. Müley taiñ elkünual ti wedake wimtun ka tati kawiñ ünufalchi dungu mu tuwün-ngelu, ¿chem trürümfalün pengeli tüfa?\n12 Eymi rakiduamkeymi chi, famülke mew tüfachi kawiñ femngekelay chumngechi ñi femngekefel kuyfi. Feymu, ¿rüf falintufalngepey may tañi tuwün-ngen? Femi llemay. Rakiduamnge tüfa, pelmi kiñe kochü pastilla alkantarilla mu tranakonkülelu. ¿Iyafuymi? Femlayafuymi llemay; podküley tati. Feychi kochü pastilla reke, kiñeke ayüfalngechi kawiñ trokiafuiñ, welu tüfa ünufalchi dungu mu tuwün-ngey. Ayüliyiñ taiñ koneltuleal ti rüfngechi religion, müley taiñ rakiduamal ti pelon wentru Isaia reke. Fey feypifi tati pu che poyekefilu ta Ngünechen kom ñi piwke mu: “Topakefilmün chem ünufal dungu no rume” (Isaías 52:11).\nKÜME DUNGUKEAYMI TAMI FEYENTUN MU\n13. ¿Chem wedake dungu rupayafuymi tami koneltukenon kiñeke kawiñ mu?\n13 Eymi elkünulmi kiñeke kawiñ, rupayafuymi fill wedake dungu. Tüfa ta kiñeke, tami pu kompañ küdaw ramtuelmu: “¿Chumngelu eymi koneltukelaymi kiñeke kawiñ mu?” ¿Chumafuymi kay? Navidad mu elungelmi kiñe yewün, llowülmi ¿wedalkayafuymi? Kafey, tami füta kam tami domo inanienofile tami feyentun, ¿chumaymi kay? ¿Chumafuymi tami pu yall mu ñi rakiduamnoal, ñi katrütunieñmangen kümeke dungu mu ñi koneltulenon tati kawiñ mu?\n14, 15. Mangelngelmi kiñe kawiñ mu ka küpa elungelmi kiñe yewün, ¿chumafuymi kay?\n14 Duamfali tami küme rakiduamküleal tami chem chumal fillke dungu mu. Ramtungelmi: “¿Chem pepikawün nieymi tüfachi kawiñ mu?”, eymi feypiafuymi: “Femlan chem pepikawün no rume”. Welu feychi che fill antü tami pekefiel, kiñe kompañ tami küdaw mu, eymi kimelelafuymi chi tami feyentun mu. Fey küme dungulelafimi. Tati Biblia ngülamtukeeiñmew tüfa: “Ka femngechi tamün nütramyekeelchi dungu ñi ayüfal nütramngeael ka ñi falin kümeke dunguael, ka müley tamün kimael chumngechi tamün küme llowdunguafiel tati pu che ramtuelmünmew chem dungu rume” (Kolosense 4:6). Küme nütramelafimi tami feyentun mu, tami lladkülkanoafiel iney no rume. Küme feypifinge ñi wedalkalenon ta elual yewün ka trawüal, welu kümeafuy ñi elkünual ka antü ñi femal tüfa.\n15 Küpa elungelmi kiñe yewün, müley tami küme rakiduamal chumngelu elungeymi. Feypingeafuymi: “Iñche kimnien tami kawiñmakenon, welu küpa elueyu tüfachi yewün”. Welu llowülmi ti yewün, tüfa pengelkelay tami koneltuken tati kawiñ mu. Welu tati pu che kimnole tami feyentun, eymi feypiafuymi tami koneltukenon tüfachi kawiñ mu. Femngechi kimay chumngelu llowmafilmi tañi yewün ka wiño elulayafimi. Kafey elungelmi kiñe yewün ta pengelal tami manelfalngenon tami feyentun mew, ka fillke chemkün mu püntütripayafuymi Ngünechen ñi ngülam mu. Feymu kümelayafuy tami llowal feychi yewün.\nCHEM CHUMAL TAIÑ PU CHE MU\n16. ¿Chumngechi küme dunguafuymi tami pu che fillke dungu mu koneltulelu ti kawiñ mu?\n16 Tami pu che inanienole kay tami feyentun, ¿chumafuymi? Eymi müley tami küme dungunieafiel. Ngelay tami yafkawal tami pu che eymün, ayüle ñi inayal fillke wimtun ka kawiñ. Fey ayülmi tami yamniengeal tami feypin, ka yamnieafimi tami pu che ñi feypin (papeltunge Matew 7:12). Welu femkelayaymi chem dungu rume tami koneltuaetew tati kawiñ mu. Ka dungu mu, küme rakiduamküleaymi, kiñeke mu ti kristianongenochi füta feypiafuy tañi domo ñi pepikayal kiñeke dungu koneltulelu ti kawiñ mu, welu tüfa pengelkelay tati domo ñi koneltulen ti kawiñ mu. Fey ti domo küme rakiduamkünulu tüfa, eluwafuy ñi femal feychi pepikawün. Feymew müley tami kuñiwtukual kom tami femün ñi tüngküleal tami rakiduam (papeltunge 1 Timotew 1:18, 19).\n17. Tami pu yall pefilu kakelu che ñi kawiñmameken, ¿chumafuymi fey ñi rakiduamnoal ñi katrütunieñmangen kümeke dungu?\n17 Tami pu yall ñi rakiduamnoal ñi katrütunieñmangen kümeke dungu ñi koneltukenon tati kawiñ chaftukefilu Biblia ñi dungu, ¿chumafuymi kay? Tripantu mu, fentren dungu femafuymi tami pu yall mu. Kiñeke chaw kintukey chem antü rume ñi eluafiel yewün ñi pu yall. Welu doy küme yewün tati pu yall ñi elal antü kidu engün mew, ka ñi piwkeyeafiel.\nINAFINGE TI RÜFNGECHI RELIGION\nInaniefilmi ti rüfngechi religion müna ayüwküleaymi\n18. Tati kristiano trawün, ¿chumngechi kelluaeymu tami koneltuleal ti rüfngechi religion mu?\n18 Tami ayüwülafiel ta Chaw Ngünechen, müley tami famtripayal ti koylake religion mu ka koneltuleal tati rüfngechi religion mu. ¿Chumngechi femafuymi tüfa? Biblia feypi: ‘Kintuaiñ chumngechi taiñ welukonke kelluwael ka taiñ doy piwkeyewael ka taiñ femael kümeke dungu. Ka femkünuwlayaiñ taiñ trawüluwael, taiñ pu peñi ka lamngen iñchiñ, chumngechi entuüñfilngelleliyiñ rume ta kiñekentu, welu may, taiñ welukonke yafültukuwael, doyelchi may, kimfal-lu ñi fülpan ta feychi antü’ (Ebrew 10:24, 25). Tati kristiano ñi trawün doy ayüwün-ngechi rupan taiñ poyeafiel taiñ Chaw Ngünechen chumngechi ñi ayükeel (Salmo 22:22; 122:1). Tüfachi trawün mu, tati pu manelfalngechi kristiano “welukonkechi yafüluwael” (Romanu 1:12).\n19. ¿Chumngelu am falin-ngey nütramkayafiel kakelu che Biblia mu tami chillkatukeel?\n19 Ka dungu tami koneltuleal ti rüfngechi religion mu, nütramkafilmi kakelu che tami chillkatukeel Biblia mu pu Dungukelu Iney Ngen Jewba engün, fentren che afduammekelu ka eyütumekelu ti wedake dungu ñi rupameken Mapu mu. Eymi pekefimi tati pu che ñi rupameken tüfa. Feymu, ¿nütramkafilmi kay engün Biblia tami eluetewchi maneluwün küpalechi antü mu? Femkünukilnge tami dungulelafiel ta che tati afmatufalchi kimeltun Biblia mu tami chillkatukeel, ka trawüluwnge pu rüfngechi kristiano engün. Femngechi femülmi, doy duamwelayafimi tati koylake religion ñi wimtun. Rüfkünu llemay: inaniefilmi ti rüfngechi religion, doy ayüwküleaymi ka llowaymi fentren kümelkan (Malaquías 3:10).\n^ parr. 9 Peaymi ti Doy Kimngeam pingechi dungu, feypilelu “¿Choyüngepey may Jesus diciembre küyen mew?”.\n^ parr. 9 Ti saturnal pingechi kawiñ ka elkünungey ti 25 konchi diciembre küyen mu. Tüfachi kawiñ mu püramyengekefuy ti küdawkelu mapu ñi dios Roma mu, kawiñmangekefuy 17 puwlu 24 konchi diciembre küyen mu. Tüfa mu mülekefuy fütrake ilelkawün, fütrake ayekan ka fillke yewün.\n^ parr. 10 Ñi kimal chem rakiduamkey pu rüfngechi kristiano kakelu kawiñ mu femkelu pu che, peaymi ti Doy Kimngeam pingechi dungu, feypilelu “¿Koneltukepeaiñ may fillke kawiñ mu?”.\nBIBLIA TAÑI KIMELTUKEEL\nTi rüfngechi religion mu, poyekelafi adentun ka kuyfike che yem (Éxodo 20:4, 5; Deuteronomio 18:10-12).\nChaw Ngünechen ayükelay taiñ koneltuleal tati kawiñ kristianongenochi tuwün-ngen (Efesio 5:10).\nTati pu rüfngechi kristiano küme dungukefingün ta che ñi feyentun mew (Kolosense 4:6).